title: Soba

text: Säädösten mukaan nuudeleissa pitää olla vähintään 30 prosenttia tattarijauhoja, jotta niitä voidaan kutsua sobaksi, vaikka tattaripitoisemmat nuudelit ovatkin halutumpia.


title: Trinity ratsastaa jälleen

text: Trinity ratsastaa jälleen ("Continuavano a chiamarlo Trinità") on vuonna 1971 ensi-iltansa saanut italowestern-komedia. Elokuvan ohjasi Enzo Barboni ja pääosissa ovat Terence Hill ja Bud Spencer. Trinityn tyttöystävän roolissa näyttelee suomalainen Kirsti Somersalo (Yanti Somer).


title: Trinity ratsastaa jälleen

text: Elokuva kertoo veljeskaksikosta, Trinitystä ja Bambinosta. Toisiaan karttava kaksikko tapaa toisensa vanhempiensa luona, he kuulevat vanhalta isältään että tämän viimeisiä toivomuksia ennen kuolemaansa olisi nähdä Trinity ja Bambino yhteistyössä ja että he alkaisivat yhdessä pelätyiksi hevosvarkaiksi. Isänsä toivetta kunnioittaen he rupeavat hevosvarkaiksi, joka osoittautuukin hyvin hankalaksi puuhaksi. Kaksikko ajautuu pieneen kylään, jossa heidät pienen erehdyksen takia sekoitetaan liittovaltion agentteihin.


title: Trinity ratsastaa jälleen

text: "Trinity ratsastaa jälleen" on jatkoa elokuvalle "Nimeni on Trinity – paholaisen oikea käsi"."Trinity ratsastaa jälleen" sai Suomen ensi-iltansa 7. heinäkuuta 1972 ja nousi loppuvuoden aikana 328 682 katsojallaan vuoden neljänneksi katsotuimmaksi elokuvaksi Suomen elokuvateattereissa.


title: Trinity ratsastaa jälleen

text: "Video-oppaassa" vuodelta 1994 elokuvan VHS-julkaisulle annetaan yksi tähti viidestä, mikä teoksen mukaan vastaa sanallista arviota ”huono”.


title: Mäntyharjun kanava

text: Mäntyharjun kanava on kanavahanke, jonka tarkoituksena on yhdistää Kymijoki Saimaaseen. Hanketta kannattaa Savonlinnan kaupunki. Metsäteollisuus ry piti ensisijaisena Saimaan yhdistämistä Suomenlahteen.


title: Mäntyharjun kanava

text: Suunnitellun kanavahankkeen kokonaispituus olisi noin 90 kilometriä, josta ainoastaan seitsemän kilometriä olisi maakanavaa. Kanavan reitti kulkisi Konnivedeltä Heinolasta Mäntyharjun Kallavedelle ja sieltä Matkuslampien kautta Saimaan Yöveden Rautalahdelle Ristiinassa.


title: Dashi

text: Dashi () on japanilaisessa keittiössä käytetty liemipohja, joka valmistetaan useimmiten "katsuobushista" eli kuivatuista tonnikalalastuista ja "kombu"-merilevästä. Se on yksi japanilaisen keittiön tärkeimmistä perusraaka-aineista, jolla on soijaa vastaava asema.


title: Dashi

text: Sana ”dashi” viittaa ulos tuomiseen tai päästämiseen, ja dashin tarkoitus onkin tuoda esiin ruoan oma maku ja vahvistaa sitä. Dashi on piilomakuna läsnä kaikkialla. Sitä on helppo valmistaa kiehauttamalla merilevää tai bonito-tonnikalahiutaleita; valmistukseen voidaan käyttää kuitenkin myös esimerkiksi pieniä kaloja. Dashiin voidaan käyttää sekä kalaa että merilevää tai vain jompaakumpaa ruoasta riippuen.


title: Dashi

text: Dashin raaka-aineita voidaan keittää useita kertoja. Ensimmäinen liemi, "ichiban-dashi", on laadukkain. Toista lientä, "niban-dashi", käytetään esimerkiksi misokeiton pohjana. Kolmas liemi, "sanban-dashi", on jo laimeampaa. Nykyisin on saatavilla veteen sekoitettavaa dashi-jauhetta, joka nopeuttaa liemen valmistamista. Japanissa vuonna 2006 tehdyn kyselytutkimuksen mukaan 74 prosenttia vastaajista oli käyttänyt ruoanlaittoon dashi-jauhetta, 51 prosenttia kombua ja 42 prosenttia katsuobushia. Myös muita raaka-aineita, kuten siitakesieniä tai "niboshi"-sardiineja, käytettiin yleisesti.


title: Dashi

text: Dashi tuo ruokaan viidettä perusmakua, "umamia". Tokion keisarillisen yliopiston professori Kikunae Ikeda löysi umamin vuonna 1907 tutkimalla kombusta keitettyä dashi-lientä.


title: Imre Polyák

text: Imre Polyák (16. huhtikuuta 1932 – 15. marraskuuta 2010) oli unkarilainen kreikkalais-roomalaisen tyylin painija ja olympiavoittaja.


title: Imre Polyák

text: Polyák nousi olympiavoittajaksi vasta neljänsissä kisoissaan. Helsingissä 1952 hän jäi hopealle 62 kilon sarjassa jouduttuaan Neuvostoliiton Jakov Punkinin selättämäksi ajassa 1.26. Melbournessa 1956 Polyák olisi voittanut kultaa, mikäli olisi selättänyt viimeisessä ottelussaan Neuvostoliiton Roman Dzneladzen. Polyák sai kuitenkin vain pistevoiton ja jäi hopealle Suomen Rauno Mäkisen jälkeen. Roomassa 1960 Turkin Müzahir Sille oli unkarilaista parempi. Vasta Tokiossa 1964 Polyák voitti kultaa 63 kilon sarjassa, vaikka Neuvostoliiton Roman Rurua antoikin kovan vastuksen. Maailmanmestaruuteen Polyák ylsi kolmasti. EM-kisoja hänen huippuvuosinaan ei järjestetty.


title: Trois-Rivières

text: Trois-Rivières on kaupunki Québecin provinssissa Kanadassa. Se sijaitsee Saint Lawrencen ja Saint-Mauricen yhtymäkohdassa tiheään asutussa Québecin–Windsorin käytävässä. Kaupungin väkiluku on 134 000 ja esikaupunkeineen 156 000 (2016).


title: Trois-Rivières

text: Kaupungin nimi johtuu Saint-Maurice -joen suuaukon deltaan syntyneen saaren "kolmijalkaisesta" muodosta. Kaupunki sijaitsee joen länsirannalla suurin piirtein Québecin kaupungin ja Montréalin puolimatkassa.


title: Trois-Rivières

text: Nykyisen Trois-Rivièresin paikalla sijaitsi aikanaan algonkin-intiaanien linnoitettu leiri, joka hylättiin ilmeisesti irokeesien muodostaman uhan takia 1500-luvun vaihteessa. Vuonna 1634 paikalle rakennettiin linnoitus Samuel de Champlainin käskystä. Paikalle muodostui pieni ranskalainen kylä, jonka lähettyvillä asuneet algonkinit kävivät turkiskauppaa. Vuonna 1663 Trois-Rivières sai Uuden Ranskan hallinnollisten uudistusten myötä muun maussa kuvernöörin ja pormestarin. Silti vielä vuonna 1760 kylän asukasluku oli vain 586. Varhainen kylä käsitti kuvernöörin asunnon, ursuliiniluostarin ja Récollets'n kirkon.


title: Trois-Rivières

text: Trois-Rivières kasvoi huomattavasti metsätalouden kehittyessä 1850-luvun alussa. Lähistölle perustettiin useita sahoja ja Trois-Rivièrestä tuli merkittävä satama vietävälle puutavaralle. Paikalle rakennettiin myös vesivoimaa, joka loi edellytykset paperiteollisuudelle. Vuoteen 1930 mennessä kaupungista olikin kasvanut yksi maailman suurimmista paperintuottajista. Tulipalo hävitti suuren osan Trois-Rivièresin vanhastakaupungista vuonna 1908, mutta paperitehtaiden ympäristöön kasvoi uusia työläiskaupunginosia.


title: Trois-Rivières

text: Paperiteollisuus oli vielä 1930-luvulla kaupungin selvästi merkittävin teollisuuden haara. Alueella on edelleen 4 suurta paperitehdasta. Teollisuus on kuitenkin sittemmin monipuolistunut ja kaupungissa tuotetaan esimerkiksi elintarvikkeita, vaatteita ja elektroniikkaa. 1970-luvulla perustettu Bécancourin teollisuuspuisto sijaitsee Trois-Rivièresiä vastapäätä joen toisella puolella. Talouden tertiäärisektorin merkitys on kasvanut viime vuosikymmeninä.


title: Trois-Rivières

text: Kanadan vuoden 2016 väestönlaskennan mukaan Trois-Rivièresin asukasluku oli 134 413 ja vuonna 2011 vastaava lukema oli 131 338. Suuremmalla metropolialueella oli vuonna 2016 156 042 asukasta.


title: Trois-Rivières

text: Trois-Rivières on ollut koko historiansa ajan valtaosin ranskankielinen. Kaupungin asukkaista 126 980 henkilöä puhui vuonna 2016 äidinkielenään ranskaa. Toista Kanadan virallista kieltä englantia puhui äidinkielenään 1 465 henkilöä ja muita kieliä yhteensä 3 285 henkilöä. Kaksi suurinta muuta äidinkieltä olivat espanja (1 030) ja arabia (655).


title: Trois-Rivières

text: Vuonna 2016 kysyttiin myös kanadalaisten etnistä taustaa. Trois-Rivièresissä suurin yksittäinen ryhmä olivat itsensä kanadalaisiksi ilmoittaneet (97 710). 33 030 ilmoitti taustakseen ranskalaisen, 5 140 irlantilaisen, 1 975 skotin ja 1 905 englantilaisen. Alkuperäiskansoihin ilmoitti kuuluvansa 4 690 henkilöä. Näkyviin vähemmistöihin eli muihin kuin alkuperäiskansoihin tai valkoisiin kuuluvia oli 4 540, heistä suurimmat ryhmät olivat mustat (1 810) ja latinot (1 090).


title: Trois-Rivières

text: Université du Québec à Trois-Rivières-yliopisto on perustettu vuonna 1969. Yliopisto on osa Université du Québec-verkostoa.


title: Trois-Rivières

text: Kaupungissa toimii nykyisin useita museoita, kulttuurikeskus, kirjasto ja Quebecin arkiston haara. "Le Nouvelliste" on vuonna 1920 toimintansa aloittanut paikallinen päivittäin ilmestyvä lehti. Kaupungissa toimii myös useita televisio- ja radiokanavia.


title: Rudolf Svensson

text: Rudolf Svensson (27. maaliskuuta 1899 Gudhem – 4. joulukuuta 1978 Tukholma) oli ruotsalainen painija ja kaksinkertainen olympiavoittaja.


title: Rudolf Svensson

text: Svensson voitti painin raskaan sarjan olympiakultaa kreikkalais-roomalaisella tyylillä Amsterdamissa 1928. Suomen Hjalmar Nyström jäi tuolloin hopealle hävittyään Svenssonille heti ensimmäisessä ottelussaan. Los Angelesissa 1932 Svensson voitti Suomen Onni Pellisen jäi vei kultaa raskaassa keskisarjassa, johon osallistui vain kolme painijaa. Pariisissa 1924 Svensson oli saanut jo kaksi hopeamitalia, joista toinen tuli vapaapainista.


title: Rudolf Svensson

text: MM-kisoissa Svensson sijoittui kahdesti hopealle hävittyään kummallakin kerralla Suomen Edil Rosenqvistille. Euroopan mestaruuden Svensson voitti kahdesti. Vuoden 1931 EM-kisoissa hän hävisi Onni Pelliselle.


title: St James’ Park

text: St James’ Park on Newcastle upon Tynessa, Englannissa sijaitseva stadion. Newcastle Unitedin kotistadionina toimivan St James’ Parkin kapasiteetti on 52 387 henkilöä. Stadion avattiin vuonna 1880 ja sitä remontoitiin 2000-luvun taitteessa. Stadion on kapasiteetiltaan Englannin viidenneksi suurin, edellään vain Anfield, Lontoon olympiastadion, Wembley Stadium, Old Trafford ja Emirates Stadium. Stadionin neljä sivua tunnetaan nimillä Gallowgate End (virallisesti the Newcastle Brown Ale Stand), the Leazes End (virallisesti the Sir John Hall Stand), the Milburn Stand (1950-luvun pelaajan Jackie Milburnin mukaan nimetty) ja the East Stand.


title: St James’ Park

text: 2. huhtikuuta 2007 tehtiin 300 miljoonan punnan suunnitelma, jonka mukaan stadionin kapasiteetti nousisi yli 60 000:een.


title: St James’ Park

text: Kauden 2009 loppuun stadionin virallinen nimi on sportsdirect.com@StJames'ParkStadium sen sponsorin mukaan.


title: Stadium of Light

text: Stadium of Light on jalkapallostadion Sunderlandissa, Englannissa ja se avattiin vuonna 1997. Noin 49 000-paikkainen Stadium of Light on Sunderlandin kotistadion. Stadionilla on pelattu myös kaksi Englannin maajoukkueen ottelua.


title: Tuire Salenius

text: Tuire Salenius (s. 16. joulukuuta 1950 Porvoo) on suomalainen näyttelijä. Hän on näytellyt muutamissa elokuvissa sekä useissa suomalaisissa sarjoissa. Parhaiten hänet muistetaan "Tankki täyteen" -sarjan Ullana sekä "Maalaiskomedia"-televisiosarjoista. Nykyisin hän näyttelee Tampereen työväen teatterissa.


title: Jōruri

text: Jōruri () on japanilainen romanttisten balladien tyyppi. Se on saanut nimensä Jōruri-neidosta, joka esiintyy Muromachi-kauden Minamoto no Yoshitsunesta kerrotussa rakkaustarinassa "Jōrurihime monogatari". Tarinan suosion myötä jōruri vakiintui balladien yleisnimitykseksi. Alun perin balladeja säestettiin biwalla ja tanssilla, mutta Edo-kaudella säestyksessä yleistyivät shamisen ja nuket. Jōruri-nukketeatterista syntyi vähitellen Bunraku.


title: Jōruri

text: Eri jōruri-koulukunnat kehittivät useita eri jōruri-tyylejä, joista tunnetuin on "gidayū". Merkittäviä jōruri-kirjailijoita olivat Chikamatsu Monzaemon, Ki no Kaion, Takeda Izumo, Namiki Sōsuke ja Chikamatsu Hanji.


title: Ivar Johansson

text: Ivar Valentin Johansson (31. tammikuuta 1903 Norrköping – 4. elokuuta 1979 Norrköping) oli ruotsalainen painija ja kolminkertainen olympiavoittaja, ammatiltaan poliisi.


title: Ivar Johansson

text: Ivar Johansson on Kristjan Palusalun ohella ainoa painija, joka on yltänyt samoissa olympiakisoissa voittoon sekä vapaapainissa että kreikkalais-roomalaisessa painissa.


title: Ivar Johansson

text: Los Angelesin kisoissa 1932 Johansson voitti ensin kultaa vapaapainin keskisarjassa (79 kg), jossa Suomen Väinö Kajander kärsi ainoana pistetappion Johanssonin selätettyä kolme aiempaa vastustajaansa. Voittonsa jälkeen Johanssonilla ei ollut aikaa juhlimiseen, vaan hän laihdutti itsensä 72-kiloiseksi osallistuakseen kreikkalais-roomalaisen painin välisarjaan. Siinä Johansson voitti toisen kultamitalinsa vaikka hävisikin ottelunsa Suomen Kyösti Luukkoa vastaan tuomariäänin 2–1.


title: Ivar Johansson

text: Kolmannen kultamitalinsa Johansson sai neljä vuotta myöhemmin Berliinissä 1936 kreikkalais-roomalaisen painin keskisarjassa. Tuolloin hopeamitalille päätynyt Saksan Ludwig Schweickert hävisi tuomariäänin 2–1, neljänneksi sijoittunut Suomen Väinö Kokkinen 3–0, ja viimeisessä ottelussa pronssimitalisti, unkarilainen József Palotás selättyi ajassa 3.48.


title: Ivar Johansson

text: Johansson hallitsi omaa sarjaansa myös EM-kisoissa: hän voitti molemmissa painimuodoissa yhteensä yhdeksän Euroopan mestaruutta ja jäi vain kahdesti himmeämmille mitaleille. Vuoden 1930 EM-kisoissa Väinö Kokkinen oli häntä parempi. Vuosina 1938–1939 vapaapainin EM-kisoja ei järjestetty, joten Johansson joutui noina vuosina tyytymään yhteen mestaruuteen. MM-kilpailujakaan ei hänen aktiivivuosinaan järjestetty.


title: Heinrich Kuhl

text: Heinrich Kuhl (17. syyskuuta 1797, Hanau – 14. syyskuuta 1821, Buizentorg (Bogor) oli saksalainen eläintieteilijä.


title: Heinrich Kuhl

text: Vuonna 1817 Kuhl pääsi Coenraad Jacob Temminckin assistentiksi Leidenin museoon. 1817 Kuhl julkaisi tutkielman lepakoista ja 1819 hän julkaisi papukaijoista teoksen "Conspectus psittacorum". Hän julkaisi myös ensimmäisen tutkielman keijuista ja luettelon kaikista lintumaalauksista Louis-Jean-Marie Daubentonin teoksessa "Planches Enluminees".


title: Heinrich Kuhl

text: 1820 hän matkusti Jaavalle ystävänsä Johan Coenraad von Hasseltin (1797–1823) kanssa tutkimaan saaren eläimistöä. He lähettivät Leidenin museolle 200 luurankoa, 200 nisäkkään nahkaa 65:stä lajista, 2000 linnun nahkaa, 1400 kalaa, 300 matelijaa ja sammakkoeläintä, sekä suuren joukon hyönteisiä ja nilviäisiä.


title: Heinrich Kuhl

text: Kuhl kuoli maksatulehdukseen Buizentorgissa oltuaan Jaavalla vajaan vuoden. Von Hasselt jatkoi hänen työtään, mutta hänkin kuoli jo parin vuoden kuluttua.


title: Heinrich Kuhl

text: Kuhl nimesi linnuista ainakin etelänkeijun.


title: Italian A2-liiga

text: Italian A2-liiga on Italiassa lentopallossa toiseksi korkeimmalla oleva sarjataso. A1-liiga on Italiassa korkein mahdollinen sarjataso ja sitä pidetään maailman kovimpana lentopalloliigana.


title: Italian A2-liiga

text: Italian A2-liigassa pelaa 16 joukkuetta. Jokainen joukkue kohtaa toisensa sekä koti- että myös vieraskentällään kauden aikana. Kauden keskivaiheilla pelataan All-Stars ottelu liigassa, jossa A2-liigan parhaimmat pelaajat kohtaavat A1-liigan parhaimmat. Runkosarjan kärkipaikalla kauden loputtua sijoittunut joukkue nousee automaattisesti Italian A1-liigaan. Sijoille 2–7 sijoittuneet joukkueet pelaavat Play-Off -pelit A1-liigaan nousemista varten, jonka jälkeen he kohtaavat A1-liigan huonoimmat joukkueet ja pelaavat sarjapaikasta maailman arvostetuimpaan lentopallosarjaan. Sijoille 13, 14, 15 ja 16 sijoittuneet joukkueet putoavat automaattisesti B1-liigaan.


title: Agim Çeku

text: Agim Çeku (s. 29. lokakuuta 1960 Pećin kaupungissa Kosovossa silloisessa Jugoslaviassa) on kosovolainen sotilas ja poliitikko. Hän toimi Kosovon pääministerinä 2006-2008.


title: Agim Çeku

text: Çeku opiskeli Zadarin tai Belgradin sotilasakatemiassa ja yleni kapteeniksi Jugoslavian armeijassa. Jugoslavian hajotessa hän liittyi ensin Kroatian armeijaan ja yleni sielä kenraaliksi, ja siirtyi sitten Kosovon vapautusarmeijan UCK:n komentajaksi.


title: Agim Çeku

text: Vuonna 2009 Çeku pidätettiin, koska Serbia syytti häntä sotarikoksista Kosovon serbejä vastaan vuosien 1998-99 sodassa. Hän oli ollut aiemmin kolme kertaa pidätettynä saman pidätysmääräyksen takia.


title: Carl Westergren

text: Carl Westergren (13. lokakuuta 1895 Malmö – 5. elokuuta 1958 Malmö) oli ruotsalainen painija ja kolminkertainen olympiavoittaja.


title: Carl Westergren

text: Carl Westergren oli ensimmäinen painija, joka voitti kolme olympiakultaa. Westergren saavutti olympiavoittonsa kolmessa eri kreikkalais-roomalaisen painin sarjassa. Ensimmäinen kultamitali tuli Antwerpenin 1920 kisoissa keskisarjassa (75 kg), toinen Pariisin 1924 kisoissa raskaassa keskisarjassa (82,5 kg) ja kolmas Los Angelesin 1932 kisoissa raskaassa sarjassa (yli 87 kg). Amsterdamin 1928 kisoissa Westergren hävisi raskaassa keskisarjassa ensimmäisen ottelunsa Suomen Onni Pelliselle ja jätti sitten koko kisat kesken. Pariisissa 1924 Westergren osallistui myös vapaapainiin ja sijoittui neljänneksi.


title: Carl Westergren

text: MM-kultaa Westergren voitti Tukholmassa 1922, ja sen jälkeen ei MM-kisoja hänen uransa aikana enää järjestettykään. EM-kultaa hän voitti kolmasti ja EM-pronssia kerran.


title: Carl Westergren

text: Westergren voitti urallaan yhteensä neljä Pohjoismaiden-mestaruutta. Hän voitti mestaruuden vuosina 1919 ja 1920 75 kg:n sarjassa ja vuosina 1923 ja 1925 alle 82,5 kg:n sarjassa.


title: Penetralia

text: Penetralia on ruotsalaisen death metal -yhtye Hypocrisyn debyyttialbumi. Musiikkityyli on death metallia ilman suurempia melodioita. Laulutyyli on matalaa murinalaulua, joka oli osa tuon ajan musiikkityyliä.


title: Penetralia

text: Kaikki kappaleet säveltänyt Hypocrisy sekä sanoittanut Masse Broberg.


title: City of Manchester Stadium

text: Etihad Stadium (tunnetaan myös nimillä City of Manchester Stadium, COMS ja Eastlands) on urheilustadion Manchesterissa, Englannissa. Alun perin stadion suunniteltiin vuoden 2000 kesäolympialaisten pitopaikaksi, mutta kun kisoja ei saatu Manchesteriin, stadion tehtiin vuoden 2002 Kansainyhteisön kisoja varten. Kisojen jälkeen stadionista tuli jalkapallojoukkue Manchester Cityn kotistadion, johon se muutti entiseltä kotikentältään Maine Roadilta vuonna 2003. Kansainyhteisön kisojen jälkeen kenttä muutettiin vain jalkapallokäyttöön ja sieltä poistettiin juoksuradat. 8. heinäkuuta 2011 stadionin nimeksi tuli Etihad Stadium lentoyhtiö Etihadin solmittua 10 vuoden sopimuksen seuran kanssa.


title: City of Manchester Stadium

text: 55 097 katsojaa vetävä City of Manchester Stadium on kapasiteetillaan kuudenneksi suurin jalkapallostadion Englannissa ja kymmenenneksi suurin stadion Britanniassa. Vuonna 2008 stadionilla pelattiin UEFA Cupin loppuottelu.


title: City of Manchester Stadium

text: Jalkapallokauden ollessa tauolla stadionilla järjestetään musiikkikonsertteja. City of Manchester Stadium on yksi Britannian suurimmista konserttistadioneista kapasiteetin ollessa parhaimmillaan jopa 60 000. Ensimmäinen konsertti pidettiin vuonna 2004, jolloin stadionilla esiintyi Red Hot Chili Peppers.


title: Seututie 616

text: Seututie 616 on seututie, joka johtaa Joutsasta Kangasniemelle. Tien eteläinen pää on Joutsassa, jossa se liittyy T-risteyksessä seututie 428:aan (Joutsa–Mäntyharju). Risteyksestä noin kilometri länteen kulkee valtatie 4 (E75), jolle on yhteys seututien 428:n kautta. Seututie 616 on tärkein tieyhteys pääkaupunkiseudun suunnasta Kangasniemelle. Koska Kangasniemi on suosittu kesämökkikunta etenkin pääkaupunkiseutulaisille, liikenne kesäviikonloppuisin on erittäin vilkasta. Tie on paikoin mutkainen ja mäkinen, joten sillä on nopeusrajoitus 80 km/h.


title: Seututie 616

text: Tien nimenä on aluksi Kangasniementie, joka vaihtuu Joutsan maantieksi Kortesalmen sillalla kunnanrajalla. Ennen Kangasniemen kirkonkylää tie yhdistyy T-risteyksessä Pylvänälässä yhdystie 4421:een, jonka kautta valtatie 13 oli aiemmin linjattu. Kirkonkylän halki kuljettuaan 616 päättyy nykyiselle valtatie 13:lle Lapaskankaalla. Risteyksen jälkeen tie jatkuu seututie 447:nä kohti Pieksämäkeä.


title: Voitto Savela

text: Voitto Savela (18. joulukuuta 1937 – 20. helmikuuta 2002) oli vanhoillislestadiolainen saarnaaja vuodesta 1969 lähtien. Hän toimi Päivämies-lehden ja Siionin lähetyslehden päätoimittajana 1.8.1978 alkaen. Vuonna 1982 valittiin Suomen rauhanyhdistysten keskusyhdistyksen pääsihteeriksi jossa tehtävässä hän toimi vuoteen 2000 saakka, jolloin hän jäi eläkkeelle. Hän toimi kirkolliskokouksen edustajana vuodesta 1992 lähtien. Puoluekannaltaan hän edusti Suomen Keskustaa. Hän oli koulutukseltaan kansakoulun opettaja ja oli valmistunut Raahen seminaarista. 1977 hän toimi Haapajärven suviseurojen päätoimikunnan puheenjohtajana. 1962–1978 hän toimi Haapajärven rauhanyhdistyksen johtokunnassa joista viimeiset 12 vuotta yhdistyksen puheenjohtajana. Voitto Savela meni naimisiin 1960 Anna-Maija Konosen kanssa ja lapsia heille syntyi 15.


title: Voitto Savela

text: Voitto Savela aloitti SRK-uransa 1978-luvulla.


title: Voitto Savela

text: Voitto Savela kehitti SRK:n tiedotustoimintaan tarmokkaasti. Hän kannatti kaikenlaista avoimuutta ja hänellä oli tapana sanoa: ”Meillä ei ole muuta salaista kuin rippiasiat.” Hän pyrki luomaan ja ylläpitämään hyviä suhteita kirkon ja yhteiskunnan päättäjiin. Tähän hänellä oli hyvät mahdollisuudet vireässä yhteiskunnallisessa toiminnassa solmittujen yhteyksien ansiosta. Kirkolliskokouksen edustajana hän oli vuodesta 1992 lähtien. Vuodesta 1985 asti julkaistu SRK:n vuosikirja oli osa tiedotustoiminnan kehittämistä jossa Voitto Savelan työpanos oli merkittävä.


title: Voitto Savela

text: Nuorisotyöstä Voitto Savelalla oli kokemusta jo nuoresta saakka rovasti Veikko Pentikäisen johtaman Haapajärven seurakunnan partiotoiminnan kautta. 1970-luvun lopulla SRK otti nuorisotyön osaksi toimintaansa. Samalla alkoi leiritoiminnan voimakas kasvu ja monipuolistuminen. Nuorisotyön tarpeisiin hankittiin neljä uutta leirikeskusta Haapajärvelle, Hankasalmelle, Kuusamoon ja Rovaniemelle. Kolmas kristillinen kansanopisto perustettiin Ranualle 1987. Voitto Savela kuului uuden opiston johtokuntaan kuolemaansa saakka. Vuonna 2000 Voitto Savelalle myönnettiin valtakunnallinen tunnustus kasvatustyöstä ja opetusneuvoksen arvonimi.


title: Voitto Savela

text: Voitto Savela on kertonut saaneensa käytännön sielunhoidosta oppia Haapajärveläisiltä puhujilta Arvi Hinsalalta, Eemil Kettukankaalta, Veikko Pentikäiseltä ja Aukusti Törölältä. Sielunhoitajana Savela oli lämmin ihminen.


title: Tyne Bridge

text: Tyne Bridge on Tyne-joen ylittävä, Newcastle upon Tynen ja Gatesheadin kaupungit yhdistävä teräksinen kaarisilta koillisessa Englannissa. Sen suunnitteli insinööritoimisto Mott, Hay & Anderson ja rakennutti Dorman Long & Co. Sillan rakennustyöt käynnistettiin vuoden 1925 heinäkuussa ja kuningas Yrjö V:n johtama virallinen avajaistilaisuus pidettiin 10. lokakuuta vuonna 1928. Sillan pisin jänneväli on 161,8 metriä. Kokonaispituudeltaan silta on 398 metriä pitkä ja sen leveys on 17 metriä.


title: Tyne Bridge

text: Tynen silta muistuttaa rakenteeltaan Sydneyn sataman siltaa, jonka rakentaminen oli aloitettu muutama kuukausi ennen Tynen sillan rakentamista.


title: Fratton Park

text: Fratton Park on jalkapallostadion Portsmouthissa, Englannissa. Se toimii Englannin kakkosliiga -seura Portsmouth FC:n kotistadionina. Vuonna 1898 avattu stadion vetää 20 288 ihmistä. Fratton Parkin katsomotilat ovat täysin katetut.


title: Fratton Park

text: Fratton Park oli yksi stadioneista, jolla pelattiin Lontoon vuoden 1948 kesäolympialaisten jalkapallon alkulohkon otteluita. Stadionilla on pelattu myös yksi Englannin maajoukkueen ottelu, kun maajoukkue kohtasi Walesin 2. maaliskuuta 1903. Stadionilla on pelattu myös muutamia alle 21-vuotiaiden maaotteluita.


title: Fratton Park

text: Ennätysyleisö: 51 385 katsojaa ottelussa Derby Countya vastaan 26. helmikuuta 1949 FA Cupin kuudennella kierroksella.


title: Arsen Fadzajev

text: Arsen Suleimanovitš Fadzajev (, s. 5. syyskuuta 1962 Pohjois-Ossetian ASNT, Neuvostoliitto) on Neuvostoliittoa sekä Itsenäisten valtioiden yhteisön ja Georgian urheilijoiden muodostamaa yhdistynyttä joukkuetta edustanut vapaapainin kaksinkertainen olympiavoittaja.


title: Arsen Fadzajev

text: Fadzajev voitti ensimmäisen maailmanmestaruutensa Kiovassa 1983 ja seuraavana keväänä Euroopan mestaruuden Jönköpingissä 1984, mutta itäblokin maiden boikotoidessa Los Angelesin 1984 kisoja ei Fadzajev päässyt tavoittelemaan vielä olympiavoittoa. Seuraava tilaisuus tuli Soulissa 1988, jossa Fadzajev sai kultamitalin otettuaan 68-kiloisten finaalissa 6–0-pistevoiton Etelä-Korean Park Jang-soonista. Ainoan kerran Fadzajev jäi arvokisoissa hopealle Martignyn MM-kisoissa 1989, jossa Yhdysvaltain Kenneth Monday oli parempi, kun Fadzajev poikkeuksellisesti paini 74-kiloisten sarjassa. Sen jälkeen Fadzajev laihdutti itsensä takaisin 68 kilon sarjaan ja voitti vielä kaksi maailmanmestaruutta sekä olympiakultaa Barcelonassa 1992.


title: Arsen Fadzajev

text: Urheilu-uransa jälkeen Fadzajev on siirtynyt politiikkaan. Hänet valittiin Venäjän parlamentin alahuoneeseen duumaan Yhtenäinen Venäjä -puolueen listoilta vuonna 2003. Hän toimii kulttuuri-, urheilu- ja nuorisoasiainkomitean varapuheenjohtajana sekä Pohjois-Kaukasian alueen ongelmia käsittelevän komitean jäsenenä.


title: Third Mainland Bridge

text: Third Mainland Bridge on silta Nigerian väkirikkaimmassa kaupungissa Lagosissa. Se on Lagos Islandin saaren manner-Nigeriaan yhdistävistä kolmesta sillasta pisin. Silta rakennettiin sotilasjohtaja Ibrahim Babangidan toimeksiannosta vuonna 1990 ja se on noin 10,5 kilometriä mittainen. Silta kuuluu maailman 20 pisimmän sillan joukkoon.


title: Pakkotoisto

text: Pakkotoisto () on voimailussa ja kehonrakennuksessa käytettävä termi vielä uupumisen jälkeen "pakolla" suoritetuista muutamasta harjoitusliikkeistä.


title: Pakkotoisto

text: Lihasta voidaan kuorman ja harjoitusmäärän lisäämisen lisäksi ylikuormittaa myös erilaisin harjoituksen tehokeinoin. Yksi tällainen menetelmä on pakkotoistot, joissa avustaja avustaa harjoittelijan uuvuttua vielä muutaman lisätoiston. Tällöin lihas pakotetaan jatkamaan voimantuottoa, kun se on osittain väsynyt. Menetelmän tehokkuuden arvellaan perustuvan useamman motorisen yksikön aktivoitumiseen kuin mitä tavallisella harjoitussarjalla olisi mahdollista ja siten riittävän harjoitusvaikutuksen saavuttamiseen. Pakkotoistomenetelmä aiheuttaa myös merkittävää lihasarkuutta. Tutkimusten mukaan pakkotoistojen käyttö stimuloi hormonitoimintaa, erityisesti kortisolin ja kasvuhormonin osalta ja lisää hermo-lihasjärjestelmän kuormittumista.


title: Ammo Baba

text: Emmanuel Baba Dawud (27. marraskuuta 1934 – 27. toukokuuta 2009) eli Ammo Baba(arabiaksi: عمو بابا,syyriaksi: ܥܡܘ ܒܒܐ) oli entinen irakilais-assyrialainen, kansainvälisesti tunnettu jalkapalloilija ja Irakin maajoukkueen valmentaja. Baba teki ensimmäisen maalinsa Irakin hyväksi vuonna 1957 ottelussa Marokkoa vastaan II suuressa pan-arabilaisessa pelissä Beirutissa.


title: Ammo Baba

text: Baba loukkaantui vuonna 1965, ja hänestä tuli bagdadilaisen joukkueen valmentaja.


title: Ammo Baba

text: Vuonna 1971 Babasta tuli Irakin armeijan jalkapallojoukkueen valmentaja. Hänen aikanaan armeijan jalkapalloseura voitti vuosina 1972, 1977 ja 1979 Ranskan, Saksan, Itävallan, Kreikan, Italian, Norsunluurannikon ja Nigerian joukkueet.


title: Ammo Baba

text: Ammo Babasta tuli vuonna 1979 Irakin maajoukkueen valmentaja. Maa voitti 1980-luvulla monta ottelua; sitä aikaa kutsutaan Irakin jalkapallohistorian kulta-ajaksi.


title: Ammo Baba

text: Hän oli myös olympiajoukkueen valmentajana Moskovassa (1980), Los Angelesissa (1984) ja Soulissa (1988).


title: Ammo Baba

text: Baba valmensi Irakin voittoon myös Persianlahden maiden peleissä (1979, 1984 ja 1988) sekä Aasian peleissä vuosina 1982, 1985 ja 1988.


title: Ammo Baba

text: Kristitty Ammo Baba erosi monta kertaa vaimostaan. Kaikki Baban perheenjäsenet asuvat Chicagossa; Baba itse asui Bagdadissa ja toimi nuorten jalkapalloseuran valmentajana.


title: Ammo Baba

text: 20. tammikuuta vuonna 2006 71-vuotias Baba joutui Irakin vastarinnan kohteeksi asunnossaan. Hänet sidottiin, hänen kasvonsa peitettiin, hänet hakattiin ja ryöstettiin. Irakin presidentti Jalal Talabani lupasi maksaa itse kaikki Baban sairaalakulut.


title: Sergei Beloglazov

text: Sergei Beloglazov (, s. 16. syyskuuta 1956) on Neuvostoliittoa edustanut vapaapainin kaksinkertainen olympiavoittaja.


title: Sergei Beloglazov

text: Sergei Beloglazov nousi Neuvostoliiton vapaapainimaajoukkueeseen kaksoisveljensä Anatolin jälkiä seuraten 1970-luvun lopulla. Ensimmäiset arvokisamitalinsa Sergei Beloglazov otti vuonna 1979: EM-kultaa ja MM-hopeaa 57 kilon sarjassa. Seuraavana vuonna Moskovan olympiakisoissa hän voitti kultaa selätettyään viisi vastustajaansa ja voitettuaan viimeisessä ottelussa Mongolian Dugassuren Ouinboldin ulosajolla. Moskovan jälkeenkin Beloglazov oli arvokisoissa voittamaton. Yksi maailmanmestaruuksista tuli painavammassa, 62 kilon sarjassa, kun vaihteeksi Anatoli-veli edusti Neuvostoliittoa 57-kiloisissa. Los Angelesin 1984 olympiakisoihin veljekset eivät päässeet olympiaboikotin vuoksi, mutta Sergei Beloglazov jatkoi uraansa vielä Soulin 1988 olympiakisoihin. Siellä hän voitti finaalissa Iranin Askari Mohammadianin pistein 5–1 ja sai toisen kultamitalinsa.


title: Sergei Beloglazov

text: Nykyään Beloglazov toimii Venäjän naispainimaajoukkueen päävalmentajana.


title: Confederation Bridge

text: Confederation Bridge () on Prinssi Edwardin saaren ja mantereisen New Brunswickin provinssin yhdistävä silta Kanadassa. Se ylittää Northumberlandinsalmen kapeimman kohdan, Abegweit Passagen.


title: Confederation Bridge

text: Sillan rakennustyöt käynnistettiin vuoden 1993 lokakuussa, ja ne jatkuivat kolmen ja puolen vuoden ajan. Silta maksoi noin miljardi Kanadan dollaria. Silta avattiin 31. toukokuuta 1997. Sillan kokonaispituus on 12,9 kilometriä ja sen pisin jänneväli on 250 metriä. Leveyttä sillä on 11 metrin verran.


title: Confederation Bridge

text: Silta on kaksikaistainen tullisilta ja osa Trans-Canada Highwaytä. Tulleja maksetaan vain poistuessa Prinssi Edwardin saarelta. Jalankulkijoilla ja pyöräilijöillä ei ole mahdollisuutta ylittää siltaa omin avuin, vaan käyttävät maksullista sukkulaliikennettä.


title: Anatoli Beloglazov

text: Anatoli Beloglazov (s. 16. syyskuuta 1956 Kaliningrad) on Neuvostoliittoa edustanut vapaapainin olympiavoittaja.


title: Anatoli Beloglazov

text: Beloglazov voitti olympiakultaa vapaapainin 52 kilon sarjassa Moskovassa 1980. Hänen kaksoisveljensä Sergei Beloglazov voitti kultaa samoissa kisoissa, sarjana 57 kiloa.


title: Anatoli Beloglazov

text: Anatoli Beloglazov voitti maailmanmestaruuden kolmasti. Vuoden 1977 mestaruus tuli kevyimmässä eli 48 kilon sarjassa ja vuoden 1978 mestaruus 52-kiloisissa. Kolmas mestaruus tuli vuonna 1982 57 kilon sarjassa, josta Sergei-veli joutui hetkeksi väistymään yhtä sarjaa ylemmäksi. Olympiaboikotin vuoksi Neuvostoliiton painijat eivät päässeet Los Angelesin 1984 olympiakisoihin, ja Anatoli Beloglazov lopettikin kansainvälisen painiuransa siihen.


title: Höga kusten -silta

text: Höga kusten -silta () on Ångermanjoen ylittävä sekä Kramforsin ja Härnösandin kunnat yhdistävä silta Ångermanlandin maakunnassa Pohjois-Ruotsissa. Se sijaitsee Höga kustenin rannikkoalueella. Silta on Tanskan Ison-Beltin sillan jälkeen Skandinavian toiseksi pisin ja maailman kahdeksanneksi pisin riippusilta 1 800 metrin kokonaispituudellaan. Sillan pääjänne on 1 210 metriä ja betoniset pylonit kohoavat 182 metrin korkeuteen vedenpinnasta. Silta vihittiin käyttöön 1. joulukuuta 1997. Käyttöön vihittäessä silta oli maan korkein rakennelma, myöhemmin sen on ohittanut Juutinrauman silta.


title: Höga kusten -silta

text: Silta rakennettiin vuosina 1993–1997 tiesillaksi Eurooppatie 4:lle korvaamaan nykyliikenteelle liian pieneksi käynyt Sandöbron-silta. Höga kusten -sillan rakensi ruotsalaisen Skanskan, tanskalaisen Monberg & Thorsenin ja norjalaisen terärakentaja Alfred Andersenin muodostama työyhteenliittymä. Sillan myötä rakennettiin 32 kilometriä uutta valtatietä, uudelle osuudelle tuli 34 muutakin siltaa.


title: Agha Petros

text: Agha Petros () (1. huhtikuuta 1880 – 2. helmikuuta 1932) oli assyrialainen kenraali ensimmäisen maailmansodan aikana.


title: Agha Petros

text: Petros syntyi Ala-Bazin kylässä Osmanien valtakunnassa (nykyistä Turkin itäosaa, Irakin ja Iranin rajalla). Agha meni peruskoulun päätyttyä Urmiaan (nykyistä Irania) eurooppalaiseen lähetyskouluun. Agha asui kolme vuotta Yhdysvalloissa. Hän oli hyvin kielitaitoinen: hän puhui syyriaa, arameaa, turkkia, arabiaa, ranskaa, farsia, englantia ja venäjää. Kielitaitoisena hän pääsi töihin Turkin konsulaattiin Urmiaan. Hänestä tuli vuonna 1909 Turkin konsuli.


title: Agha Petros

text: Britit veivät hänet Mesopotamiaan eli nykyiseen Irakiin. Hän muutti myöhemmin Toulouseen Ranskaan. Hän otti osaa Kansainliiton rauhankonferenssiin 26. lokakuuta 1923. Hänet myrkytettiin ja hän kuoli Ranskassa 2. helmikuuta 1932.


title: Agha Petros

text: Agha Petros voitti turkkilaiset Sauj Bulakissa ja ajoi heidät takaisin Rowanduziin. Agha Petroksesta ei tullut assyrialaisten tai armenialaisten johtajaa alueella, eikä hänellä ollut paljon valtaa siellä. Hän ei saanut liitettyä armenialaisia tai assyrialaisia yhteen ja taistelemaan Turkkia vastaan.


title: Painin maailmanmestaruuskilpailut 1985 (kreikkalais-roomalainen paini)

text: Vuoden 1985 kreikkalais-roomalaisen painin maailmanmestaruuskilpailut järjestettiin 8. elokuuta – 12. elokuuta 1985 Kolbotnissa, Norjassa. Kisoissa painittiin kymmenessä painoluokassa.


title: Painin maailmanmestaruuskilpailut 1990 (kreikkalais-roomalainen paini)

text: Vuoden 1990 kreikkalais-roomalaisen painin maailmanmestaruuskilpailut järjestettiin 19. lokakuuta – 21. lokakuuta 1990 Ostiassa, Italiassa. Kisoissa painittiin kymmenessä painoluokassa.


title: Painin maailmanmestaruuskilpailut 1993 (kreikkalais-roomalainen paini)

text: Vuoden 1993 kreikkalais-roomalaisen painin maailmanmestaruuskilpailut järjestettiin 16. syyskuuta–19. syyskuuta 1993 Tukholmassa, Ruotsissa. Kisoissa painittiin kymmenessä painoluokassa.


title: Painin maailmanmestaruuskilpailut 1994 (kreikkalais-roomalainen paini)

text: Vuoden 1994 kreikkalais-roomalaisen painin maailmanmestaruuskilpailut järjestettiin 8. syyskuuta–11. syyskuuta 1994 Tampereella, Suomessa. Kisoissa painittiin kymmenessä painoluokassa.


title: Kojiki

text: Kojiki (, ) on yksi vanhimmista säilyneistä japanilaisista kirjoista ja vanhin tunnettu japanilainen historiateos. Se on valmistunut vuonna 712 ja siinä kerrotaan Japanin historia maailman luomisesta keisarinna Suikon hallituskauteen 600-luvun alussa.


title: Kojiki

text: "Kojiki" luotiin korostamaan keisarin asemaa ja jumalallista alkuperää kiinalaisen mallin mukaan. Se saattaa perustua aiempiin, mahdollisesti tuhoutuneisiin heimokronikoihin. Kirjan esipuheessa Ō no Yasumaro kertoo keisarinna Genmein määränneen hänet kirjoittamaan "Kojikin" keisari Tenmun hovipalvelija Hieda no Aren ulkomuistista kertomien, vanhemmista kronikoista opeteltujen tietojen mukaan. Kronikka jakautuu kolmeen osaan: ensimmäinen osa käsittää mytologisen luomiskertomuksen, toinen osa käsittelee keisari Jinmua, Yamaton valtion perustamista sekä viittätoista Jinmua seurannutta legendaarista keisaria ja kolmas osa kahdeksaatoista seuraavaa keisaria.


title: Kojiki

text: Vuonna 720 valmistui seuraava kronikka, "Kojikia" laajempi "Nihonshoki".


title: Kojiki

text: Motoori Norinaga julkaisi Edo-kaudella 44-osaisen tutkimuksen "Kojikista" nimeltä "Kojiki-den" ().


title: Sandö

text: Sandö tarkoittaa seuraavia:


title: Painin maailmanmestaruuskilpailut 1995 (kreikkalais-roomalainen paini)

text: Vuoden 1995 kreikkalais-roomalaisen painin maailmanmestaruuskilpailut järjestettiin 12. lokakuuta – 15. lokakuuta 1995 Prahassa, Tšekin tasavallassa. Kisoissa painittiin kymmenessä painoluokassa.


title: Mikko Lasaroff

text: Mikko Lasaroff (s. 1978) on suomalainen lentopalloilija, joka pelaa tällä hetkellä Joensuun Riennossa, lentopallon SM-liigassa. Hän on Joensuun Riennon kasvatti sekä nykyisen edustusjoukkueen tärkeä lenkki. Lasaroff on ammatiltaan palomies-sairaankuljettaja. Hänen enimmäisulottuvuutensa on 330 cm.


title: Babsk

text: Babsk on kylä Puolan keskiosassa, 80 km Varsovasta, joen varrella. Se sijaitsee Łódźin voivodikunnassa.


title: Babsk

text: Siellä on 690 asukasta (2005).


title: Music for Nations

text: Music for Nations oli brittiläinen itsenäinen levy-yhtiö, joka oli erikoistunut pääosin rock- ja metallimusiikin tuottamiseen. Se oli isomman levy-yhtiö Zomba Recordsin tytäryhtiö.


title: Music for Nations

text: Music for Nations sai alkunsa vuonna 1983 Martin Hookerin perustamana. 1980-luvulla MFN nousi yhdeksi Euroopan johtavista rock- ja metallimaailman julkaisijoista yhtyeiden kuten Metallican, Megadethin ja Slayerin kanssa tekemillään sopimuksilla. Esimerkiksi Metallican ollessa MFN:n listoilla yhtye ehti saavuttaa kolme kultalevyä. Yhtiön laajetessa sen sopimuspiiriin liittyi useita metalliyhtyeitä, kuten Testament, Opeth, Paradise Lost, Cradle of Filth ja Anathema.


title: Music for Nations

text: Vuosina 1985–1989 yhtiöllä oli oma alamerkkinsä Under One Flag, joka julkaisi speed- ja thrash metallia sekä lisenssillä yhdysvaltalaisen Combat Recordsin tuotantoa. Under One Flag julkaisi levyjä yhtyeiltä kuten Onslaught, Possessed, Nuclear Assault, Bathory, Venom, Forbidden, Sacrilege ja Acid Reign.


title: Music for Nations

text: Levy-yhtiö lopetti toimintansa kokonaan vuonna 2004 sulauttaen kataloginsa kokonaan sen äitiyhtiöön Zomba Recordsiin.


title: Painin maailmanmestaruuskilpailut 1997 (kreikkalais-roomalainen paini)

text: Vuoden 1997 kreikkalais-roomalaisen painin maailmanmestaruuskilpailut järjestettiin 10. syyskuuta–13. syyskuuta 1997 Wrocławissa, Puolassa. Kisoissa painittiin kahdeksassa painoluokassa.


title: Painin maailmanmestaruuskilpailut 1998 (kreikkalais-roomalainen paini)

text: Vuoden 1998 kreikkalais-roomalaisen painin maailmanmestaruuskilpailut järjestettiin 27. elokuuta–30. elokuuta 1998 Gävlessä, Ruotsissa. Kisoissa painittiin kahdeksassa painoluokassa.


title: Painin maailmanmestaruuskilpailut 1999 (kreikkalais-roomalainen paini)

text: Vuoden 1999 kreikkalais-roomalaisen painin maailmanmestaruuskilpailut järjestettiin 23. syyskuuta–26. syyskuuta 1999 Pireuksessa, Kreikassa. Kisoissa painittiin kahdeksassa painoluokassa.


title: Erick Hawkins

text: Erick Hawkins (23. huhtikuuta 1909 – 23. marraskuuta 1994) oli yhdysvaltalainen tanssija, koreografi ja tanssinopettaja. Hän on kehittänyt myös oman tanssitekniikkansa – Hawkins-tekniikan.


title: Erick Hawkins

text: Erick Hawkins syntyi Coloradon Trinidadissa, alueella joka on voimakkaasti meksikolais- ja intiaanikulttuurien vaikutuksessa. Ensimmäisen innoituksensa tanssiin hän sai kuudentoistavuoden iässä Harald Kreutzbergin (1902–1968) johdattamana. Kiinnostus ihmiskehon ja sen estetiikan tutkimiseen vei hänet opiskelemaan Harvardin yliopistoon. Tanssiharjoittelun hän aloitti klassisella baletilla George Balanchinen ja Lincoln Kirsteinin perustamassa "School of American Ballet'ssa", josta hänet kutsuttiin koulun oppilaista perustettuun American Ballet -ryhmään. Hawkins kutsuttiin tanssijaksi myös "Ballet Caravan"iin, joka oli 1936 perustettu pieni kiertävä, erityisesti kansallisiin aiheisiin keskittynyt balettiryhmä. Tälle ryhmälle Hawkins teki myös ensimmäisen koreografiansa 1937.


title: Erick Hawkins

text: Balettigenren tarjoamat ilmaisumahdollisuudet eivät kuitenkaan tyydyttäneet Hawkinsia ja hän hakeutui modernia tanssia edustavan Martha Grahamin ryhmään. Hänestä tuli ryhmän ensimmäinen miestanssija vuonna 1938. Hän toimi myös ryhmän "varajohtajana" eli harjoittajana, organisaattorina ja talouden puuhamiehenä ja kirjanpitäjänä etenkin 1940-luvulla ryhmän kasvaessa ja toiminnan laajentuessa. Graham ja Hawkins solmivat avioliiton 1948. Heidän suhteensa ja yhteistyönsä alkoi kuitenkin rakoilla ja välirikko huipentui 1950 Lontoon esitysten peruuttamiseen. Hawkinsin työsuhde Martha Graham Companyyn katkesi ja vuonna 1951 Hawkins avasi oman tanssikoulunsa. (Hawkins jatkoi koulunsa johdossa kuolemaansa 1994 saakka.) . Grahamin ja Hawkinsin avioero astui voimaan 1954.


title: Erick Hawkins

text: Irtauduttuaan Grahamista Hawkins alkoi keskittyä omaan koreografiseen työhön ja opettamiseen. Hän tutustui idän filosofioihin ja kinesiologiaan, jotka johtivat hänet pyrkimykseen kohti liikkeen virtaavuutta ja Grahamin puristeisen energiankäytön hylkäämiseen. Koreografiassaan hän kulki kohti abstraktimpaa suuntaa pois Grahamin dramaattisesta tyylistä. Grahamin tekniikassa hän oli miehenä erilaisen lantionrakenteensa vuoksi kohdannut vaikeuksia ja halusi selvittää, miten lattialla tapahtuvia harjoituksia voisi soveltaa miehille sopivammiksi. Myös balettiharjoittelusta hän oli saanut vakavan vamman. Niinpä hän otti pyrkimyksekseen etsiä harjoitusmenetelmää, jolla loukkaantumiset vältettäisiin. Isadora Duncanin ajatuksia seuraten hän halusi löytää luonnollisen tanssimisen tavan, johon Hawkinsin mukaan kuuluu myös tanssijan itsesuojeluvaisto. Hankkimalla tietoa kehon toiminnasta ja anatomiasta tanssija voi oppia välttämään vammoja ja liikkumaan luonnollisesti.


title: Erick Hawkins

text: Hawkinsin ajatteluun ovat vaikuttaneet muun muassa hänen opintonsa antiikin kreikkalaisesta kulttuurista, amerikkalaisen filosofin F.S.C. Northropin teos "The Meeting of East and West" ja Eugen Herrigelin "Zen ja jousella ampumisen taito". Hänen mielestään keho pitäisi nähdä "puhtaana tilana", jossa liike tapahtuu itsestään ponnistuksetta. Erityisesti zen-filosofia antoi ajatuksen pyrkimyksestä kokonaisvaltaisuuteen, joka saavutetaan tarkalla kehon tapahtumien tietämisellä ja tuntemisella ("think-feel"). Hawkins pitää taiteen yhtenä tehtävänä kauneuden "esineellistämistä" ("objectify") ja toisena viisauden ja totuuden välittämistä. Hänen mukaansa jokaiselle on mahdollista löytää itsestään tanssillisuus – mitään erityisominaisuuksia ei edellytetä. Vain oma tieto kehosta ja tunto sen osissa on saatava kehittymään. Tanssijan on saavutettava tietoisuus sekä lähtökohdistaan että päämääristään.


title: Erick Hawkins

text: Hawkins-tekniikan tärkeitä periaatteita on "antaa sen tapahtua" -periaate, johon zen-filosofian lisäksi on vaikuttanut Mabel Ellsworth Toddin kirja "The Thinking Body". Myös rentouden periaate on olennainen ja Grahamin jännitteisen "contraction"in vastineeksi hän esittää "de-contraction" -käsitteen. Hawkinsin mukaan kireiksi jännitetyt lihakset eivät voi tuntea. Jotta rentous ei sekaantuisi passiivisuuteen, maksimaalisen "contractionin" (joka olisi katatoninen jännitystila) ja maksimaalisen "de-contraction"in (joka olisi tajuttoman ihmisen lihasrentous) välillä sijaitsevaa vaihtelevuutta pitäisi tanssijan oppia käyttämään niin laajasti ja joustavasti kuin mahdollista. Hawkins pitää liikkeen lähtökohtana niveliä, joista erityisesti lonkkanivelen alueen harjoittaminen ja muokkaaminen on painotettua. Lantio ja selkäranka muodostavat vartalon keskustan ja siihen liittyvien raajojen käytössä Hawkins käyttää mielikuvaa "tupsusta" ("tassel"). Hawkinsille on tärkeää, ettei painovoimaa vastaan taistella, vaan sen mukaisesti liikuttaessa nivelpintojen muoto johtaa liikkeen kaarevaan muotoon, joka tanssijalla tulee olla mielessään esimerkiksi hyppyyn lähtiessään. Opetuksessaan Hawkins painotti oppilaiden oma-aloitteisuutta.


title: Erick Hawkins

text: Hawkins piti tärkeänä, että tanssia säesti elävä musiikki. Hänen tavallinen työtapansa oli tilata musiikki vasta liikkeiden ollessa valmiita, jotteivät ne jäisi musiikin varjoon. Musiikin hän halusi toimivan itsenäisesti ja suhteen tanssiin olevan kontrapunktinen ennemmin kuin paralleelinen. Kun musiikki sävelletään vasta tanssin valmistumisen jälkeen, taataan niiden pyrkimys samaan päämäärään ilman että musiikki dominoi. Tärkeää Hawkinsille oli, että nykypäivän tanssissa käytetään myös nykypäivän musiikkia.


title: Erick Hawkins

text: Yksi Hawkinsille tärkeä kysymys oli miestanssijan tehtävä ja olemus – jo balettikouluajoilta lähtien. Hän tutustui Arizonan ja New Mexicon intiaaniheimojen rituaaleihin, joissa miehet tanssivat. Hän vakuuttui, että tanssi voi olla osa jokaisen amerikkalaisen käsitystä itsestään, eikä vain eräs viihdemuoto. Halutessaan lähestyä tanssin ominaislaatua, joka koostuu ihmisen fyysisyydestä ja tanssitaiteen välittömyydestä, hän löysi käsityksensä miehen tanssin olemuksesta. Hawkinsin ajatukset aistiherkästä ja tuntevasta miehestä olivat mullistavia 1950-1960-luvuilla, mutta nykyäänkin ovat miehet usein vieraita omassa kehossaan verrattuna synnyttäviin ja kulttuurissamme ulkomuotonsa perusteella arvioitaviin naisiin. Hawkins pyrki yhdistämään maskuliinisen voimankäytön joustavuuteen, jolloin syntyi hänelle tyypillinen "kelluva" ("floating") liikkumisen tapa.


title: Erick Hawkins

text: Monet Hawkinsin ajatukset kuten "effortless" (vaivattomuus) ja "let it happen" (antaa sen tapahtua) ovat myöhemmin nousseet pintaan uuden tanssin ajattelun piirissä ja se on "somaattisten" tanssitekniikoiden edelläkävijä. Suomessa Hawkins-tekniikkaa on opettanut esimerkiksi Eeva Kaario.


title: Erick Hawkins

text: Hawkinsin teoksia ovat muun muassa "Here and Now With Watchers" (1957), "Eight Clear Places" (1960), "Naked Leopard" (1965), "Of Love" (1971), "Greek Dreams With Flute" (1973), "Death Is The Hunter" (1975) ja "Plains Daybreak" (1979?).


title: Jyri Lehtonen

text: Jyri Tuomas Lehtonen (s. 22. joulukuuta 1973 Turku) on suomalainen aktiiviuransa lopettanut koripalloilija ja nykyinen koripallovalmentaja. Kaudella 2015–16 hän valmensi Kouvot Suomen mestariksi.


title: Jyri Lehtonen

text: Äänekosken Huiman kasvatti Lehtonen aloitti uransa SM-sarjassa kaudella HoNsUn riveissä 1991–92. Kauden 1993–94 Lehtonen pelasi Forssan Alussa, mutta palasi HoNsUun kausiksi 1994–95 ja 1995–96. Tämän jälkeen Lehtonen pelasi useita kausia Euroopassa ammattilaisena. Syyskaudelle 2000 Lehtonen palasi Italian liigassa pelaavan Snaidero Udinen try-out -leiriltä kasvattajaseuraansa Äänekosken Huimaan, josta jatkoi edelleen Espoon Honkaan kevääksi 2001 ja Mihailo Pavicevicin valmennettavaksi. Tässä vaiheessa Lehtosen uraa alkoivat haitata selkävaivat, niinpä seuraavakin kausi meni kotimaassa, nyt jälleen Huimassa. Tämän jälkeen hän palasi vielä muutamaksi vuodeksi ammattilaiskentille, mutta selkävaivat alkoivat taas vaivata, ja paluu kotimaahan tapahtui keväällä 2004 ja jälleen Espoon Honkaan.


title: Jyri Lehtonen

text: Seuraavan syksynä Lehtonen päätti aloittaa kautensa yllättäen divarijoukkue Korikobrissa, jonne Lehtosen houkutteli siellä pelannut veljensä. Lapualla Lehtonen pelasi ainoastaan muutaman pelin, ja paluu Korisliigaan tapahtui Joensuun Katajan paidassa, jonka riveissä Lehtonen pelasi melko ehjän kauden 2004–05, mutta seuraavana kautena jatkuvat selkävaivat alkoivat pitää Lehtosta yhä enemmän sairastuvalla. Kaudella 2006–07 hän pystyi pelaamaan enää muutaman pelin, ja 8. toukokuuta 2007 julkaistussa tiedotteessa todettiin Katajan ja Lehtonen purkaneen pelaajasopimuksen ja Lehtosen lopettaneensa pelaajauransa.Urallaan Lehtonen pelasi 82 miesten maaottelua, joissa hän teki yhteensä 770 pistettä (keskiarvo 9,4). Hän oli myös mukana historiallisessa EM-lopputurnausjoukkueessa Kreikan EM-kilpailuissa 1995.


title: Jyri Lehtonen

text: Lehtosen ura alkoi Ranskassa Strasbourgissa puolittain vahingossa. Strasbourg oli alun pitäen kiinnostunut Martti Kuismasta, ja joukkueen valmennusjohto kävi läpi mm. Suomen maajoukkueen pelivideoita. Näiden videoiden perusteella valmennusjohto kiinnostui nuoren poninhäntäisen takamiehen otteista, ja Lehtonen pelasi kaudet 1996–97 ja 1997–98 Strasbourgin joukkueessa.


title: Jyri Lehtonen

text: Kaksi seuraavaa kautta meni edelleen Ranskan liigassa Evreuxin joukkueessa, jossa viimeisellä kaudella syntyi keskimäärin 21,6 minuuttia 7,5 pistettä, 1,4 levypalloa ja 1,79 koriinjohtanutta syöttöä ottelua kohden 30 ottelussa.


title: Jyri Lehtonen

text: Kaudella 2002–03 pelasi Saksan pääsarjassa EnBW Ludwigsburgin riveissä, jossa Lehtonen pelasi hyvän kauden tehden ottelukohtaisiksi keskiarvoikseen runkosarjan 26 ottelussa 13,9 pistettä, 2,5 levypalloa ja 4,38 koriinjohtanutta syöttöä.


title: Jyri Lehtonen

text: Kaudella 2003–04 aloitti Espanjan kakkosliigassa eksoottisessa paikassa, Melillan kaupungissa Afrikan pohjoisosassa aivan Marokon rajalla. Joukkue ajautui kuitenkin rahavaikeuksiin, ja Lehtonen palasi jälleen Ludwigsburgiin, missä hän teki 35 ottelussa keskimäärin 11,9 pistettä ja antoi peräti 5,5 koriinjohtanutta syöttöä.


title: Jyri Lehtonen

text: Lisäksi Lehtonen pelasi lyhyempiä pestejä Rankassa Brestin, Bourg-en-Bressen ja Golbey-Epinalin joukkueissa.


title: Jyri Lehtonen

text: Heti peliuransa päätyttyä Lehtonen siirtyi Korihaiden päävalmentajaksi. Seuraa valmentanut Ilpo Rantanen oli juuri eronnut päävalmentajan tehtävästään. Lehtonen ei onnustunut valmentamaan Korihaita pois karsintapaikalta, ja viimeisellä kierroksella joukkueen joutuminen SM-karsintaan varmistui. Korihait voitti viisi ensimmäistä karsintaotteluaan ja varmisti sarjapaikkansa. Pian karsintojen jälkeen Lehtonen teki Korihaiden kanssa kaksivuotisen jatkosopimuksen.


title: Jyri Lehtonen

text: Joulukuussa 2014 Lehtonen teki Kouvojen kanssa vuoden mittaisen jatkosopimuksen. Hän oli sopimuksen tekohetkellä pisimpään saman Korisliigajoukkueen päävalmentajana toiminut ja Kouvojen pitkäaikaisin päävalmentaja pääsarjatasolla.


title: Jyri Lehtonen

text: Kauden 2015–2016 alettua lokakuussa 2015 Lehtonen ilmoitti pitävänsä kauden jälkeen tauon valmentajantyöstä. Hän johdatti Kouvot ensimmäiseen mestaruuteen 12 vuoteen. Kauden päätteeksi Lehtonen valittiin Korisliigan vuoden valmentajaksi.


title: Jyri Lehtonen

text: Lehtonen valmensi Suomen alle 20-vuotiaiden maajoukkuetta ikäluokan EM-kilpailujen B-divisioonassa kausilla 2017 ja 2018.


title: Painin maailmanmestaruuskilpailut 2001 (kreikkalais-roomalainen paini)

text: Vuoden 2001 kreikkalais-roomalaisen painin maailmanmestaruuskilpailut järjestettiin 6. joulukuuta–9. joulukuuta 2001 Patraksessa, Kreikassa. Kisoissa painittiin kahdeksassa painoluokassa.


title: Painin maailmanmestaruuskilpailut 2003 (kreikkalais-roomalainen paini)

text: Vuoden 2003 kreikkalais-roomalaisen painin maailmanmestaruuskilpailut järjestettiin 2. lokakuuta – 5. lokakuuta 2003 Créteil'ssä, Ranskassa. Kisoissa painittiin seitsemässä painoluokassa.


title: Nyrkkeilyn maailmanmestaruuskilpailut 2003

text: Vuoden 2003 nyrkkeilyn maailmanmestaruuskilpailut järjestettiin 6. heinäkuuta – 12. heinäkuuta 2003 Bangkokissa, Thaimaassa. Kisoissa oteltiin 11 painoluokassa.


title: Indeksi

text: Indeksi voi tarkoittaa


title: Nyrkkeilyn maailmanmestaruuskilpailut 2001

text: Vuoden 2001 nyrkkeilyn maailmanmestaruuskilpailut järjestettiin 2. kesäkuuta – 11. kesäkuuta 2001 Belfastissa, Pohjois-Irlannissa. Kisoissa oteltiin 12 painoluokassa.


title: Nyrkkeilyn maailmanmestaruuskilpailut 1999

text: Vuoden 1999 nyrkkeilyn maailmanmestaruuskilpailut järjestettiin 20. elokuuta – 27. elokuuta 1999 Houstonissa, Texasissa, Yhdysvalloissa. Kisoissa oteltiin 12 painoluokassa.


title: Sankariniemen stadion

text: Sankariniemen stadion on Iisalmessa sijaitseva yleisurheilu- ja jalkapallostadion. Kentällä on muun muassa 8 kestopäällysteistä juoksurataa. Jalkapallossa sitä käyttää kotikenttänään kakkosessa pelaava Pallo-Kerho 37 ja naisjalkapallojoukkue Klubi-36. Stadionin yleisökapasiteetti on 5000 ja 1500 paikoista on katettu.


title: Sankariniemen stadion

text: Stadionilla on pelattu myös Suomen nuorten jalkapallomaaotteluja. Kentän yleisöennätys on vuodelta 1979, jolloin Suomen nuorten maaottelua Skotlantia vastaan seurasi 3510 katsojaa.


title: Weaver-tekniikka

text: Weaver-tekniikka on eräs paljon käytetty revolverien ja pistoolien ampumistekniikka. Weaver-tyyppistä otetta pistoolista kutsutaan Suomessa myös epäsymmetriseksi otteeksi.


title: Weaver-tekniikka

text: Weaver-ampumistekniikan kehitti eräs Los Angelesin poliisin apulaisseriffi Jack Weaver 1950-luvun lopulla poliisien ampumiskilpailuihin. Tekniikkaa jalosti eteenpäin merijalkaväen eversti Jeff Cooper. Weaver-tekniikka kokonaisuutena käsittää kaksi eri komponenttia. Nämä ovat Weaver-asento ja Weaver-ote.


title: Weaver-tekniikka

text: Weaver-ote käsiaseesta muodostuu siten, että asekäsi työntää asetta eteenpäin ja tukikäsi painaa vastavoimanomaisesti asekättä taaksepäin ampujaa itseään kohti. Tämän ansiosta rekyyli ei pääse haittaamaan jälkipitoa, vaan ote on tukeva. Näin nopea ja tarkka ampuminen on mahdollista. Molempien käsien kuuluu vaikuttaa yhtäläisellä, suurin piirtein 40–45 paunan, voimalla.


title: Weaver-tekniikka

text: Otteessa molemmat kädet ovat jotenkin koukussa, asekäsi lievästi ja tukikäsi paljon reilummin. Tukikäden kyynärvarsi on mahdollisuuksien mukaan painettuna vartaloa vasten.


title: Weaver-tekniikka

text: Yhdysvaltalainen aseenkäytön kouluttaja, Ray Chapman, on jalostanut Weaver-tekniikan ampumisotteesta omaa nimeään kantavan variantin. Chapman-otteessa asekäsi ei ole koukussa lainkaan, vaan suoraksi lukittuna. Tämän vuoksi tukikäden kyynärvarsi ei myöskään voi painua ampujan vartaloon, vaikka onkin tarkoitus pitää yhä lievästi koukistettuna. Tässä muunnelmassa ase puristuu suoraksi lukitun asekäden ja ampujaa itseään kohti painavan tukikäden väliin, eli asekäden ei – Weaver-otteesta poiketen – tarvitse painaa eteenpäin.


title: Weaver-tekniikka

text: Weaver-asennossa ampujan jalat ovat nyrkkeilijämäisesti levällään ja reilusti eri tasalla toisiinsa nähden. Tukikäden puoleinen jalka on edessä ja asekäden puoleinen jalka takana niin että ampuja seisoo osittain vinossa tukikäden puoleinen kylki etuviistoon. Etäisyys voi olla hartioiden levyinen tai hieman suurempi. Merkittävää on se, että alkuperäisen tekniikan mukaan jalat kuuluu lukita jäykiksi polvista.


title: Weaver-tekniikka

text: Vaikka Weaver-tekniikkaa on käytetty menestyksekkäästi ampumiskilpailuissa, on siihen kohdistettu paljon kritiikkiä eri kouluttajien ja ampujien taholta. Erityisesti käsiaseen ammattikäyttöä kouluttavat sanovat että tekniikka on stressitilanteessa sekä stressitilanteen harjoittelua silmällä pitäen aivan liian vaativa muodostettavaksi ja saattaa myös stressin alla väärin rakennettuna haitata ampumista.


title: Weaver-tekniikka

text: Tunnettu amerikkalainen aseauktoriteetti, poliisi, asekouluttaja ja -kirjailija Massad Ayoob, kritisoi tekniikkaa erityisesti sen hankalan muodostamisen takia. Hänen mukaansa siinä on aivan liian paljon yksityiskohtia, jotka eivät varsinkaan stressitilanteessa toimi. Ayoob näkee ongelmaksi myös seisomisen kylki etuviistoon, koska suojaliivit tarjoavat vähemmän suojaa kylkialueella. Jorma Jussilankin mukaan tekniikka vaatii paljon harjoittelua, mutta hän ei näe siinä yhtä paljon kritisoitavaa kuin Ayoob. Hän myöntää itse jopa pitävänsä siitä. Poliisikoulun apulaisjohtajana toimineen psykologi Erkki Ellosen mukaan kylkiasento on kuitenkin stressi- ja uhkatilanteissa huomattavasti luontevampi reaktio kuin vaikkapa tasakylkinen asento, jota Isosceles-tekniikassa sovelletaan.


title: Weaver-tekniikka

text: Käsiasetekniikoita on kehitelty 1950-luvun jälkeen paljon, ja voikin sanoa että toisen maailmansodan jälkeinen aika on ollut käsiasetekniikoiden kulta-aikaa. Käyttämistekniikat ovat kehittyneet rinta rinnan käsiaseteknologian kanssa. Varteenotettavina vaihtoehtoina uudemmista tekniikkamuunnelmista on syytä mainita ainakin Jussilan esittelemät Isosceles- ja Turret-tekniikat. Mainitsemisen arvoinen on myös yksi uusimmista ampumistekniikoista, englantilaissyntyisen Paul Castlen kouluttama Center Axis Relock (CAR). Kyse ei CAR:ssa kuitenkaan ole pelkästä ampumistekniikasta, vaan kokonaisesta aseistetun lähitaistelun menetelmästä, jossa CAR-tekniikoiden lisäksi saatetaan harjoitella myös ampujakohtaisesti soveltamaan muita itselle istuvia ampumistekniikoita eri tilanteisiin. Järjestelmä ei liene vielä rantautunut Suomeen laajemmassa mittakaavassa.http://www.io.com/~cortese/firearms/index.html


title: Nyrkkeilyn maailmanmestaruuskilpailut 1997

text: Vuoden 1997 nyrkkeilyn maailmanmestaruuskilpailut järjestettiin 18. lokakuuta – 26. lokakuuta 1997 Budapestissa, Unkarissa. Kisoissa oteltiin 12 painoluokassa.


title: Nyrkkeilyn maailmanmestaruuskilpailut 1995

text: Vuoden 1995 nyrkkeilyn maailmanmestaruuskilpailut järjestettiin 7. toukokuuta – 14. toukokuuta 1995 Berliinissä, Saksassa. Kisoissa oteltiin 12 painoluokassa.


title: Umaru Yar’Adua

text: Umaru Musa Yar’Adua (9. heinäkuuta 1951 Katsina, Katsina, Brittiläinen Nigeria – 5. toukokuuta 2010 Abuja, Nigeria) oli Nigerian neljännen tasavallan toinen presidentti vuosina 2007–2010. Hän toimi ennen presidenttiyttään Katsinan osavaltion kuvernöörinä Pohjois-Nigeriassa 29. toukokuuta 1999 – 28. toukokuuta 2007. Hän oli valtaa pitävän PDP-puolueen jäsen. PDP-puolueen puheenjohtaja ja edellinen presidentti Olusegun Obasanjo oli henkilökohtaisesti valinnut Umaru Yar’Aduan seuraajakseen. Tämä oli myös Obasanjon varapresidentin nuorempi veli.


title: Umaru Yar’Adua

text: Joulukuun 2009 alussa Yar’Aduan ilmoitettiin olevan sydänpussin tulehduksen takia hyvin heikossa tilassa. Häntä hoidettiin Jeddassa Saudi-Arabiassa. Helmikuussa 2010 varapresidentti Goodluck Jonathan otti presidentin viran hoidettavakseen, kun Nigerian parlamentti oli kannattanut Jonathanin valitsemista virkaa tekeväksi presidentiksi.


title: Umaru Yar’Adua

text: 5. toukokuuta 2010 uutisoitiin Yar’Aduan kuolleen.


title: The Blood Divine

text: The Blood Divine oli brittiläinen parhaiten Cradle of Filth -yhtyeestä tunnetun Paul Allenderin sekä Paul ja Benjamin Ryanin perustama doom metal -yhtye. Jäsenet perustivat yhtyeen jätettyään Cradle of Filthin. Anathema-yhtyeen laulaja Darren White liittyi pian yhtyeeseen jalanjäljissään rumpali William Sarginsson sekä basisti Steve Maloney. Uransa aikana yhtye julkaisi kaksi täysmittaista albumia sekä yhden yhdistelmäalbumin kahden albumin kappaleista.


title: The Blood Divine

text: Yhtye julkaisi debyyttialbuminsa "Awakenin" vuonna 1996 Peaceville Recordsin levymerkillä, kuten myös seuraaja-albuminsa "Mystican" (1997). Paul Allender jätti yhtyeen "Mystica"-albumin nauhoitusten aikaan, ja vuonna 1998 myös Benjamin Ryanin lopetettua yhtye oli valmista kauraa, ja hajosi lopullisesti samana vuonna.


title: The Blood Divine

text: Vuonna 2002 Peaceville julkaisi yhtyeen kappaleiden pohjalta yhdistelmäalbumin "Rise Pantheon Dreams", joka sisälsi kappaleita "Awakenilta" ja "Mysticalta", sekä myös kaksi aiemmin julkaisematonta kappaletta ja kaksi live-kappaletta.


title: The Blood Divine

text:
Allender liittyi myöhemmin takaisin Cradle of Filthiin, jalanjäljissään myös rumpali Sarginsson, joka ei aiemmin yhtyeessä ollut soittanut. Sarginsson liittyi CoF:iin rumpali Adrian Erlandssonin jätettyä sen.
The Blood Divinen kotisivu


title: Kim Kirchen

text: Kim Kirchen (s. 3. heinäkuuta 1978 Luxemburg) on luxemburgilainen maantiepyöräilijä, joka on menestynyt niin yhden päivän kilpailuissa kuin etappiajoissakin.


title: Kim Kirchen

text: Kirchen aloitti ammattilaisuransa De Nardi -joukkueessa vuonna 2000. Hän siirtyi Fassa Bortolo -talliin vuonna 2001, jolloin hän voitti kolmannen etapin ja pistekilpailun Luxemburgin ympäriajossa. Seuraavana vuonna hän oli paras Alankomaiden ja Bernin ympäriajoissa. Vuonna 2003 Kirchen voitti Pariisi–Bryssel-klassikon ja sijoittui neljänneksi Sveitsin ympäriajossa. Seuraavana vuonna hän voitti sekä Luxemburgin ympäriajon viidennen osuuden että maansa maantieajomestaruuden. Ranskan ympäriajon kahdeksannella etapilla hän sijoittui toiseksi ja Ateenan olympialaisten maantieajossa kuudenneksi.


title: Kim Kirchen

text: Kirchenin viimeinen vuosi Fassa Bortolon väreissä oli menestyksekäs: hän voitti vuonna 2005 Puolan ympäriajon kokonais- ja pistekilpailut sekä seitsemännen osuuden. Hän oli lisäksi paras GP Chiasso- ja Trofeo Laigueglia -kilpailuissa sekä Settimana Ciclista Internazionale -kilpailun neljännellä osuudella. La Flèche Wallonne -klassikossa hän sijoittui toiseksi Danilo Di Lucan jälkeen.


title: Kim Kirchen

text: Vuodesta 2006 alkaen Kirchen edusti saksalaistallia, joka tuolloin tunnettiin nimellä T-Mobile, vuoden 2008 heinäkuusta lähtien Team Columbia. Debyyttivuonnaan tallissa hän voitti Luxemburgin ympäriajon prologin ja pistekilpailun sekä kotimaansa maantiemestaruuden. Vuonna 2007 hän sijoittui toiseksi niin Tirreno-Adriaticossa Andreas Klödenin jälkeen kuin Sveitsin ympäriajossakin Vladimir Karpetsin perässä; lisäksi hän ajoi kolmanneksi sekä Milano–Torino-klassikossa että Puolan ympäriajossa. Ranskan ympäriajon 15. etapilla hän sijoittui alun perin toiseksi jäätyään 51 sekuntia Aleksandr Vinokurovista. Kazakstanilainen oli kuitenkin antanut kaksi päivää aiemmin kiellettyä ainetta sisältäneen dopingnäytteen, ja näin Kirchen nimettiin etapin voittajaksi – Tourin lopputuloksissa hän oli seitsemäs.


title: Kim Kirchen

text: Kirchen voitti Baskimaan ympäriajon toisen ja neljännen etapin vuonna 2008. Huhtikuussa hän saavutti uransa toistaiseksi suurimman voiton La Flèche Wallonne -klassikossa saavuttuaan Mur de Huy'n nousun päällä sijainneeseen maaliin ennen Cadel Evansia ja Damiano Cunegoa. Kesäkuussa hän voitti Sveitsin ympäriajon kuudennen etapin ja Luxemburgin aika-ajomestaruuden. Heinäkuisessa Ranskan ympäriajossa hän sijoittui toiseksi niin toisella kuin neljännelläkin etapilla, joka oli aika-ajo. Vuorenhuipulle päättyneen kuudennen etapin jälkeen Kirchen sai maillot jaune -paidan haltuunsa pitäen sen neljän päivän ajan. 20. etapin aika-ajossa hän sijoittui kolmanneksi ja kokonaiskilpailussa lopulta kahdeksanneksi.


title: Kim Kirchen

text: Vuonna 2009 Kirchen voitti Sveitsin ympäriajon seitsemännen etapin ja Luxemburgin aika-ajomestaruuden. Hän siirtyi Katjuša-talliin 2010. Kesäkuisen Sveitsin ympäriajon aikana hänellä oli sydänoireita, joiden seurauksena hänet vaivutettiin muutamaksi päiväksi keinotekoiseen koomaan. Kirchenin herättyä Katjuša-talli ilmoitti, ettei hän kärsi vakavista sydän- eikä keuhkovaurioista. Kirchen ilmoitti joulukuussa 2010 olevan hyvin epätodennäköistä, että hän kilpailisi ammattilaisena 2011, ja myös koko uran jatko on epävarma.


title: Kim Kirchen

text: Kim Kirchen on valittu Luxemburgin Vuoden miesurheilijaksi 2000, 2003, 2004, 2005, 2007 ja 2008.Kim Kirchenin nettisivut


title: Nyrkkeilyn maailmanmestaruuskilpailut 1993

text: Vuoden 1993 nyrkkeilyn maailmanmestaruuskilpailut järjestettiin 7. toukokuuta – 16. toukokuuta 1993 Tampereella, Suomessa. Kisoissa oteltiin 12 painoluokassa.


text: Vasili Kirjanov valittiin Suomen edustajaksi 91 kilon sarjaan, mutta hän ei voinut otella, koska hän ei saanut Suomen kansalaisuutta kisojen alkuun mennessä.


title: Kullervo Hulkko

text: Kullervo Hulkko (2. heinäkuuta 1914 Kemijärvi – 17. joulukuuta 1965 Oulu) oli vanhoillislestadiolainen rovasti ja kirkkoherra. Vuodesta 1959 alkaen hän toimi Oulun tuomiokapitulin notaarina ja sittemmin Oulun yliopiston opettajainvalmistuslaitoksen uskonnon lehtorina.


title: Kullervo Hulkko

text: Hulkon vanhemmat olivat Kemiyhtiön konttoripäällikkö Arvid Hulkko ja Hilja Pöykkö, joiden perheessä oli 14 lasta. Hänen puolisonsa vuodesta 1941 oli Toini Annikki Liakka. Lukion Hulkko kävi Oulun lyseossa, minkä jälkeen hän vuonna 1933 kirjoittautui Helsingin yliopiston teologiseen tiedekuntaan. Hänet vihittiin papiksi 11.9.1936 Oulussa. Hulkko suoritti filosofian kandidaatin tutkinnon 1939 ja teologian lisensiaatin tutkinnon 1955. Syksyllä 1950 hän opiskeli Lundin yliopistossa kolme kuukautta.


title: Kullervo Hulkko

text: Hulkko tunnettiin vanhoillislestadiolaisena pappina, saarnamiehenä ja kirkkohistorian tutkijana Suomessa, Pohjoismaissa ja Amerikassa. Papin tehtävät hän aloitti ensin sotilaspappina ja sitten elokuussa vuonna 1941 rintamalla haavoituttuaan Kemijärvellä, jossa hän toimi jonkin aikaa myös vt. kirkkoherrana. Myöhemmin hän työskenteli pappina Kajaanissa ja Iisalmessa ja kirkkoherrana Kuivaniemellä ja Iissä ennen siirtymistään Ouluun. Siellä hän toimi myös muun muassa kaupunginvaltuutettuna.


title: Kullervo Hulkko

text: Hulkko julkaisi useita uskonnollisia teoksia ja uskontoon liittyviä tietokirjoja ja muita julkaisuja:


title: Nyrkkeilyn maailmanmestaruuskilpailut 1991

text: Vuoden 1991 nyrkkeilyn maailmanmestaruuskilpailut järjestettiin 14. marraskuuta – 24. marraskuuta 1991 Sydneyssä, Australiassa. Kisoissa oteltiin 12 painoluokassa.


title: AVCHD

text: AVCHD (Advanced Video Codec High Definition) on teräväpiirtovideon tallennusformaatti, jonka ovat kehittäneet Sony ja Panasonic. Se voidaan tallentaa usealle eri tallennusmedialle mm. 8 cm (3") DVD-levylle, kiintolevylle tai flash-muisteille. AVCHD-formaatti kilpailee muiden kannettavien videokameraformaattien mm. HDV ja MiniDV kanssa.


title: AVCHD

text: AVCHD käyttää MPEG-4 AVC (H.264) -videokoodekkia. AVC:n suurempi pakkaustehokkuus (verrattuna vanhempaan MPEG-2 -koodekkiin, jota käytetään HDV-videokameroissa) mahdollistaa paljon pidempien tallenteiden tekemisen samalle määrälle tallennustilaa. Ääni voidaan tallentaa joko pakkaamattomana 7.1 linear PCM -muodossa tai pakattuna AC-3 5.1- muodossa. Pakattu ääni- ja videodata paketoidaan HDMV (MPEG-2)- siirtomuotoon. Tämä siirtomuoto ja AVCHD:n muu rakenne ovat peräisin Blu-ray-levyjen BDMV-muodosta. AVCHD tallenteita voidaan esittää ilman muutoksia useimmissa Blu-ray -soittimissa, kuten Sony BDP-S1, Panasonic DMP-BD10 ja PlayStation 3. Sony väittää, että tätä tallennusmuotoa käyttäen voidaan tallentaa MiniDVD-levylle noin 20 minuuttia teräväpiirtokuvaa käyttäen keskimääräistä pakkaustiheyttä. Vertailun vuoksi 8 cm MiniDVD-levylle voi tallentaa vain 30 minuuttia DVD-tasoista MPEG-2 videota, ja MiniDV nauhalle voi tallentaa 60 minuuttia joko normaalia DV-videokuvaa tai teräväpiirto (HDV) videota.


title: AVCHD

text: Täytyy kuitenkin huomata, että täydellä tarkkuudella 8 cm MiniDVD:lle voi tallentaa vain 15 minuuttia videokuvaa. Uudemmat kaksikerroslevyt kasvattavat tallennusajan 27 minuuttiin. AVCHD videokameroilla, joissa tallennus tapahtuu kiintolevylle tai flash-muistiin kuten SD- tai MemoryStick-muistikorteille tallennusaika voi olla kuitenkin selvästi pidempi, jopa useita tunteja.


title: AVCHD

text: AVCHD:n tärkeimpiä etuja MiniDV-nauhoihin verrattuna on nopea hakutoiminto, koska AVCHD:ssa ei tarvitse kelata nauhaa eteen- ja taaksepäin. Sony Vegas (7.0e ja sitä uudemmat versiot), Corel Ulead VideoStudio 11 Plus, Pinnacle Studio Plus 11 ja Pinnacle Studio Plus 12 videoeditointiohjelmistoilla voi editoida AVCHD videokuvaa. Huolimatta Sonyn yhteistyöstä Apple:n kanssa joidenkin Final Cut Studio 2 -ohjelmiston piirteiden kehittämisessä, nämä tuotteet eivät alun perin tukeneet AVCHD-tallennusformaattia. Tuki AVCHD-formaatille on kuitenkin saatavilla päivityspakettina. Monet muut videoeditointiohjelmistojen tuottajat ovat kertoneet tukevansa AVCHD-formaattia tulevaisuudessa. Canopus:in AVCHD-muunnin osaa muuttaa AVCHD-tallenteet muotoon, jota voi editoita Canopus Edius 3/4-ohjelmistolla. Vastaava työkalu, Canopus ProCoder 2, osaa muuntaa tallenteet muotoon, jota voidaan editoida monella muulla videoeditointiohjelmistolla.


title: AVCHD

text: Panasonic kehittää myös ammattiversiota AVCHD:stä AVC-Intra. Panasonic AG-HPX300 on ainoa malli jossa se on vakiona sekä AJ-HPX2000 on sitä tukeva videokameramalli.


title: AVCHD

text: Seuraavissa video-editointiohjelmissa on AVCHD formaatille tukea:


title: Anurognathus

text: Anurognathus ammoni oli eräs jurakaudella elänyt lentolisko. Siitä tunnetaan vain yksi Solnhofenin kalkkikivestä Baijerista löytynyt luuranko. Luuranko löydettiin vuonna 1923 ja se on ajoitettu 156–144 miljoonan vuoden taakse myöhäiselle jurakaudelle. "Anurognathuksen" ruumiinpituus oli vain 9 senttimetriä, mutta siipiväli ylsi 50 senttimetriin. Painoa oli vain muutama gramma. Lajilla oli lyhyt pää, jossa oli pienet terävät hampaat, joilla se luultavasti söi pieniä hyönteisiä. Häntä oli surkastunut pieneksi, mutta teki sen lennosta taidokkaamman. Se kuului silti pitkähäntäisten lentoliskojen ryhmään. Sana "Anurognathus" tarkoittaa "ilman häntää ja leukaa".


title: Alexandre Herculano

text: Alexandre Herculano de Carvalho e Araújo (28. maaliskuuta 1810 Lissabon – 13. syyskuuta 1877 Santarém) oli portugalilainen kirjailija, historioitsija ja runoilija. Hänen tuotantonsa kuului romantiikan tyylisuuntaukseen.


title: Dina Sherman

text: Dina Sherman on yhdysvaltalainen ääninäyttelijä, joka tunnetaan muun muassa vuoden 2006 Prätkähiiret -sarjasta Minnin roolista.


title: Dina Sherman

text: Enimmäkseen äänirooleja tehnyt Sherman on esiintynyt myös televisiosarjoissa kuten Dharma & Greg, Siskoni on noita ja Good Morning, Miami. 1990-luvulla ensimmäiset ääniroolinsa tehnyt Sherman on ääninäytellyt usein sivuhahmoja. Ensimmäinen päärooli oli animesarjassa Mon Colle Knights, jossa hän dubbasi Glukoa. Sherman teki dubbauksia myös Digimoniin.


title: Magnum II

text: Magnum II on rockyhtye Magnumin toinen studioalbumi. Se julkaistiin vuonna 1979 Jet Recordsin kautta. Albumilta julkaistiin kaksi singleä, "Changes" (syyskuu 1979) ja "Foolish Heart" (marraskuu 1979).


title: Magnum II

text: Kaikki kappaleet on säveltänyt ja sanoittanut Tony Clarkin.Vuonna 2005 julkaistun laajennetun version bonusraidat:


title: Jerry Houser

text: Jerry Houser (s. 14. heinäkuuta 1952 Los Angeles, Kalifornia) on yhdysvaltalainen näyttelijä ja ääninäyttelijä.


title: Jerry Houser

text: Houserin ura alkoi 1970-luvulla kun hän vieraili eri televisiosarjoissa ja elokuvissa. Hän tulikin tunnetuksi vuoden 1977 elokuvasta Lämäri. Kuitenkin 1980-luvulta lähtien Houser on toiminut enemmän ääninäyttelemisen parissa kimeän äänensä myötä ja onkin esiintynyt animaatiosarjojen lisäksi tv-mainoksissa.


title: Verta ja luita

text: Verta ja luita oli Ne Luumäet -yhtyeen toinen albumi. Se julkaistiin vuonna 1989 sekä vinyyli- että CD-levynä. Edellisestä levystä poiketen kappaleet eivät ole suomennoksia Ramones-yhtyeen lauluista, vaan yhtyeen omaa tuotantoa.


title: Verta ja luita

text:
Albumin kansitaide muistuttaa kauhusarjakuvalehteä, ja se on peräisin Yöjuttu-sarjakuvalehdestä vuodelta 1975, alkuperäinen kansi on yhdysvaltalaisesta lehdestä Vault of Evil, numero 8, vuodelta 1973. . Kansitaiteilija on Rich Buckler.
Albumin takakannessa on muun muassa ilmoitettu tuottajan sijaan päätoimittaja.


title: Verta ja luita

text: Vuonna 1997 Poko Rekords uudelleenjulkaisi levyn CD-muodossa.


title: Xak I & II

text: Xak I & II on toimintaroolipelien "" ja "" uudelleenjulkaisu, joka ilmestyi Japanissa vuonna 1992 PC Enginelle. "Xak I & II":sta varten pelien grafiikkaa ja äänenlaatua paranneltiin alkuperäisistä versioista. Aiemman levykkeen sijasta pelit on myös tallennettu CD-ROMille. Alun perin MicroCabinin kehittämien pelien PC Engine -sovituksesta vastasi Telenet Japanin alajaosto RiOT.


title: Xak I & II

text: Aikoinaan maailmaa hallitsivat hyväsydämiset jumalat, jotka suojelivat alamaisiaan ja pitivät yllä rauhaa ja hyvinvointia. Ajan myötä jumalat alkoivat kuitenkin heiketä, ja näiden korkeaa asemaa alkoivat tavoitella muita rotuja orjuuttavat demonit. Jumalat ja demonit ottivat yhteen historiallisessa sodassa, jossa demonit joutuivat lopulta tappiolle, vaikka heidän vastustajistaan oli tullut kuolevaisia. Jotta muiden kansojen ei olisi enää tarvinnut kärsiä demonien vallanhimon takia, jumalat päättivät jakaa maailman kolmeen osaan, joista kukin edusti omaa rotuaan: "Xak ", ihmisten maailma; "Oceanity", keijujen maailma; sekä "Zekisis", demonien maailma.


title: Xak I & II

text: "Xak"-sarjan tarina alkaa siitä, kun vankkaan jäävuoreen sijoitettu vankila murtuu. Oltuaan 250 vuotta vangittuna voimakas Badu-demoni pääsee vapaaksi ja alkaa sotilaidensa avulla jälleen terrorisoida ihmisten asuttamaa Xakia. Wavisin valtakuntaa hallitseva kuningas lähettää viestin maineikkaalle Dork Kartille siinä toivossa, että tästä olisi Badun kukistajaksi. Kirjeen välittävä Pixie-keiju ei kuitenkaan tavoita etsimäänsä soturia, joka on ollut jo jonkun aikaa kadoksissa. Dorkin sijasta tehtävän vastaanottaa hänen kuusitoistavuotias poikansa Latok, joka Badun lyömisen lisäksi toivoo myös löytävänsä isänsä.


title: Xak I & II

text:
Kun ihmiset ovat Latokin ansiosta päässeet kauhua kylväneestä Badusta eroon, Necromanger sekä kolme muuta demonia suunnittelevat vastaiskua. Toimittamallaan rituaalilla he kutsuvat luokseen Gospelin, demoniarmeijan komentajan. Sillä välin 19-vuotias Latok kuulee Banuwan kylässä liikkuvista huhuista, jotka koskevat hänen kadonneen isänsä Dork Kartin olinpaikkaa. Banuwaan suuntaava Latok saa pian kimppuunsa demoneita; lopulta hänen on myös kohdattava näitä johtava Gospel.
Kummatkin kahdesta ensimmäisestä "Xak"-pelistä ovat samanlaisia pelirakenteeltaan. Jotta peli etenesi, pelaajan on selvitettävä tiensä luolastojen läpi ja voitettava tietä tukkiva päävastus, jonka luo on mahdollista päästä jollain esineellä tai puhumalla matkan varrella kohdatulle NPC:lle.


title: Xak I & II

text: Pelin taistelut ovat reaaliaikaisia. Pelaaja voi siis nähdä luolastoissa olevat viholliset jo pelihahmon liikkuma-alueella sen sijaan, että nämä hyökkäisivät yllättäen. Taistelun aikana pelaajan ohjaaman Latokin ominaisuudet vaihtelevat sen perusteella, miten hän käyttää varusteitaan: Latokin pitäessä miekkaansa paljastettuna hänen hyökkäyksensä ovat tehokkaimpia, kun taas kilvellä suojautuessaan hänen puolustuksensa paranee.


title: Xak I & II

text: Kun taistelu voitetaan, Latok saa tasoaan kasvattavia kokemuspisteitä. Tason kohoaminen puolestaan kehittää Latokin osumapisteitä, fyysistä voimaa sekä kestävyyttä. Kahta viimeistä voidaan parantaa myös entistä paremmilla miekoilla ja suojilla, joita pelin kauppiaat vaihtavat "Gold"-nimistä valuuttaa vastaan.


title: Boris Berezovski (pianisti)

text: Boris Vadimovitš Berezovski (, s. 4. tammikuuta 1969 Moskova) on venäläinen pianisti.


title: Boris Berezovski (pianisti)

text: Berezovski opiskeli Moskovan konservatoriossa. Vuoden 1988 ensiesiintymisensä jälkeen Times-lehti kuvaili häntä sanoin: ""An artist of exceptional promise, a player of dazzling virtuosity and formidable power"". Kaksi vuotta myöhemmin 1990, hän voitti ensimmäisen palkinnon kansainvälisessä Tšaikovski-kilpailussa Moskovassa.


title: Brad Garrett

text: Brad H. Gerstenfeld (s. 14. huhtikuuta 1960 Woodland Hills, Los Angeles, Kalifornia) on yhdysvaltalainen näyttelijä ja koomikko. Hänet tunnetaan parhaiten televisiosarjasta Kaikki rakastavat Raymondia, josta Garrett voitti kolme Emmy-palkintoa vuosina 2002, 2003 ja 2005.


title: Brad Garrett

text: Uransa alkuvaiheessa hän oli stand up -koomikko ja menestyksen myötä Garrett jatkoi esiintymisiään televisiossa. 1980-luvun lopulla hän esiintyi muutamissa televisiosarjoissa vierailevana tähtenä kunnes vuonna 1996 hän sai roolin komediasarjasta Kaikki rakastavat Raymondia. Sarja kesti aina vuoteen 2005 asti, jonka aikana Garrett voitti kolme Emmy-palkintoa. Matalan äänensä myötä hän on myös toiminut ääninäyttelijänä 1980-luvulta asti, joista tunnetuimmat roolit ovat "The Big Dog" -animaatiossa kaksi tyhmää koiraa vuosina 1993–1995 ja Rasvanahka Prätkähiiret -animaatiossa.


title: Chi

text: Chi voi tarkoittaa seuraavia:


title: Qi

text: Qi (氣 / 气 pinyin: qì; Wade-Giles: ch'i; jyutping: hei; japani: ki; vietnam: khí; korea: gi) on kiinalainen käsite, jolla tarkoitetaan laajimmillaan energiaa yleensä ja käytännön sovellutuksissa elämänenergiaa erityisesti. Viisi oppia käsittelevät qin teoriaa ja käytännön sovellutuksia.


title: Qi

text: Alkujaan qi tarkoitti höyryä, usvaa ja henkäystä, josta sen merkitys laajeni vähitellen tarkoittamaan energiaa yleensä. Qin määritelmä on vaihdellut ajan saatossa ja kulloisenkin sovellutuksen mukaan. Sanaa "qi" käytetään puhuttaessa energiasta eri tasoilla.


title: Qi

text: Laajimmillaan qi tarkoittaa kaikkea energiaa länsimaisen fysiikan mukaisesti. Se kattaa sekä näkymättömän (energia) että näkyvän (aine) energiaolomuodon.


title: Qi

text: Käytännössä ihmiset ovat kiinnostuneet qin "elävästä" osasta, jota kutsutaan "elämänenergiaksi" ja joka erottaa elävän ja kuolleen toisistaan. Kiinalaisessa lääketieteessä qi kuvataan energiana, jota ihmisruumiin elimet varastoivat, tuottavat ja kuluttavat.


title: Qi

text: Qi voidaan määritellä myös sanalla "toiminta".


title: Qi

text: Qi järjestäytyy lin (理 lǐ) mukaan. Li voidaan kääntää sanoilla laki, luonnonlaki, periaate, järjestys jne. Qi on energia, joka järjestäytyy lin mukaan kuten atomit järjestäytyvät tietyn kaavan mukaan. Qin eri käytösmalleja kuvataan kiinalaisen kosmologian käsitteillä yin-yang, viisi elementtiä, kahdeksan trigrammia, yhdeksän tähteä jne. Qi voidaan jakaa kiinalaisen "sancain" eli "kolmen aarteen" mukaan kolmeen pääryhmään: taivaan qi, maan qi ja ihmisen qi. Taivaan qi on yang ja maan qi yin. Ihminen käyttää hyväkseen molempia.


title: Qi

text: Taivaan qi on maapalloa ympäröivän avaruuden ja taivaankappaleiden qi. Sen tärkein tutkittava ilmenemismuoto on ajan qi. Ilmakehä lasketaan "taivaan" piiriin, mutta siinä tapahtuvat sääilmiöt luetaan tavallisesti "maan" qiksi.


title: Qi

text: Taivaan qi merkitsee myös näkymättömiä energioita, joita kutsutaan hengiksi (神 shén). Kansanomaisesti näitä kutsutaan jumaliksi tai jumaluuksiksi.


title: Qi

text: Taivaan qin tutkimiseen käytetään esimerkiksi astronomiaa sekä erilaisia astrologisia ja ennusmenetelmiä. Aikatekijä on olennainen osa kaikkia kiinalaisia oppeja, joista esimerkkeinä fengshui, lääketiede ja sodankäynti.


title: Qi

text: Fengshui on ympäristö- ja arkkitehtuurioppi, jota käytetään ihmistä tukevan ja suojelevan ympäristön rakentamiseen. Fengshuin päämääränä on elinympäristön elävän qin (生氣 shēngqì) hyödyntäminen ja vahingollisen qin (煞氣 shāqì) välttäminen.


title: Qi

text: Maanmuodoista puhuttaessa maan qin katsotaan virtaavan vuoristoja pitkin. Tätä kutsutaan "vuorilohikäärmeeksi". Vesistöjä pitkin kulkeva "vesilohikäärme" käyttää taivaan qitä. Ihanteellinen haudan tai talon sijainti on siellä, missä vuori- ja vesilohikäärmeet yhtyvät elämää tuottaen. Paikkaa kutsutaan kansanomaisesti "lohikäärmeen pesäksi". Sen alkuperäinen kiinalainen nimi on xue (穴 xué), joka tarkoittaa painannetta tai luolaa ja jota käytetään lääketieteessä akupunktiopisteestä. Xuen ympärillä pitää olla neljän eläimen maastomuodot. Ihanteellinen kaupungin paikka on siellä, missä tarpeeksi voimakkaat vuori- ja vesilohikäärmeet kohtaavat ja ovat sopivassa tasapainossa keskenään.


title: Qi

text: Rakennusten qi syntyy hetkellä, jolloin taivaan ja maan qit eristetään toisistaan eli tavallisesti silloin, kun tila suljetaan seinillä ja katolla. Qin laatuun vaikuttavat rakennusajankohdan qi sekä rakennuksen suunta maapallon magneettikentässä (maapallon qi).


title: Qi

text: Niin kauan kuin ihmisellä on qitä, hän elää. Niinpä qin kerääminen, varastoiminen ja ylläpito on tärkeää. Tätä edesauttavat eri harjoitukset:Kiinalaisessa lääketieteessä qi jaetaan eri tyyppeihin sen mukaan, mistä elimistön toiminnasta se vastaa.Termiä qi käytetään myös puhuttaessa kehon eri energioiden yhteistyöstä ja toimintatavoista:Qin tehtävä kehossa on suojella, lämmittää, muuntaa, kuljettaa, pitää oikealla paikalla ja pitää liikkeessä.


title: Qi

text: Qin liikesuuntia on neljä: nouseva, laskeva, ulosmenevä ja sisääntuleva.


title: Qi

text: Kiinalaisen lääketieteen patologia käsittelee qin ongelmia, jotka ovat vähyys, vajoaminen, stagnaatio ja kapinointi.


title: Qi

text: Sairauksien hoidossa ja terveyden ylläpidossa pyritään varmistamaan qin vahvistaminen ja tasapainottaminen sekä sen esteetön kulku eri menetelmin: Ki on tärkeä käsite perinteisessä japanilaisessa lääketieteessä ja taistelulajeissa. Sana esiintyy muun muassa japaninkielisissä nimissä "aikido, kiai, kigurai, kuki" ja "reiki".


title: Qi

text: Nykyisessä Japanin kielessä merkkiä ki käytetään paljon, eikä sitä voi kääntää yhdellä sanalla. Kirjoitusmerkki "ki" (気) voidaan jakaa kahteen osaan. Ensimmäinen osa, radikaali "kigamae" (气), symboloi höyryä, uloshengitystä, puhtia, tarmoa ja toinen osa, "kome" (米), symboloi riisiä, ravintoa, uusiutuvaa luontoa. Yhdessä nuo kaksi voidaankin ilmaista luonnon energiaksi. Vuosisatojen kuluessa ki:n merkitys on kuitenkin muuttunut ja se on saanut monia merkityksiä mm. tunnelma, ilmapiiri, olemus, ydin ja sovellettuna ihmisluontoon se tarkoittaa, mielialaa, luonnetta, aietta (aikomusta), mielenlaatua, elinvoimaa, rohkeutta, intoa (innokkuutta) ja temperamenttia, lisäksi myös sisintä olemusta, sielua, henkeä. Japanin ki ja kiinan chi eroavatkin nykyisin merkitykseltään.


title: Qi

text: Ki tarkoittaa siis jotain mikä on olemassa, mutta sitä ei ole tarkoin määritelty. Kuitenkin se on jotain minkä voi tuntea ja havainnoida.


title: Kantti x kantti

text: Kantti x kantti on huvipuistolaite Särkänniemessä. Kantti x kantissa on betonielementeistä rakennettu kiemurteleva autorata, jonka keskellä kulkee kisko, josta vanhan ajan autot saavat virran sähkömoottoreihinsa. Rata on avattu vuonna 1981, ja autot on valmistanut saksalainen Ihle, joka on valmistanut myös Linnanmäen Maisemajunan. Laite on suunnattu lapsille, mutta kyytiin pääsevät myös aikuiset.


title: C’mon and Love Me

text: C’mon and Love Me/Getaway on Kiss-yhtyeen single vuodelta 1975. Laulaja-kitaristi Paul Stanley on kirjoittanut kappaleen "C'mon and Love Me" ja kappaleen "Getaway" on kirjoittanut soolokitaristi Ace Frehley. Stanley laulaa kappaleen "C'mon and Love Me" ja rumpali Peter Criss kappaleen "Getaway".


title: Sure Know Something

text: “Sure Know Something“ on yhdysvaltalaisen Kiss-yhtyeen kappale, joka julkaistiin ensimmäisen kerran yhtyeen seitsemännellä studioalbumilla "Dynasty" vuonna 1979. Kappaleen ovat säveltäneet yhtyeen laulaja ja rytmikitaristi Paul Stanley ja "Dynastylla" yhtyeen tuottajana työskennellyt Vini Poncia. Kappaleen laulaa Paul Stanley. “Sure Know Something“ julkaistiin "Dynastyn" toisena singlenä vuoden 1979 elokuussa b-puolenaan yhtyeen rumpali Peter Crissin, lauluntekijä Stan Penridgen ja Poncian säveltämä, Peter Crissin laulama kappale “Dirty Livin’“. Länsi-Saksassa ja Ranskassa singlen kappalejärjestys muutettiin, ja “Dirty Livin'“ julkaistiin singlen a-puolena, kun “Sure Know Something“ sen sijaan oli vaihdettu singlen b-puoleksi.


title: Sure Know Something

text: ”Sure Know Something” ylsi yhtyeen kotimaassa Yhdysvalloissa top 50:een, mutta suurin menestys se oli Alankomaissa, missä se pääsi listakolmoseksi.


title: Sure Know Something

text: Kappale käynnistyy yhtyeen basisti Gene Simmonsin soittamalla bassokuviolla.


title: Sure Know Something

text: Vini Poncia pitää kappaletta parhaana, jonka hän on yhdessä Paul Stanleyn kanssa tehnyt. Myös Stanley itse on kehunut kappaletta ja kertonut nauttineensa sen soittamisesta. Kappaleen työstö aloitettiin kertosäkeestä, minkä jälkeen ilmaan heitettiin erilaisia ideoita.


title: Tervasoutu

text: Tervasoutu on Oulujoella vuosittain järjestettävä tapahtuma, jossa tervaveneillä soudetaan joen yläjuoksulta Ouluun kulkenutta perinteistä tervankuljetusreittiä.


title: Tervasoutu

text: Veneet ovat perinteisten tervaveneiden mallisia 10–15 hengen veneitä. Vuonna 2007 venekuntia oli 27 kappaletta.


title: Tervasoutu

text: Reitti lähtee Oulujärven suulta Vaalasta, kulkee Utajäven ja Muhoksen läpi, ja päättyy Ouluun. Voimalaitospadot kierretään maitse. Oulun Kilpaveljet ry on järjestänyt tapahtuman vuodesta 1984 lähtien yleensä viikkoa ennen juhannusta.


Oulun kansainvälinen lasten- ja nuortenelokuvien festivaali on Oulussa vuosittain pidettävä lasten- ja nuortenelokuvien katselmus- ja kilpailutapahtuma. Festivaalin järjestää Oulun Elokuvakeskus ry. Tapahtumaa on järjestetty vuodesta 1982 lähtien.


title: Oulun kansainvälinen lasten- ja nuortenelokuvien festivaali

text: Festivaali jakaantuu viiteen sarjaan: kilpasarja, nuortensarja, maailmanpyörä, kotimainen katselmus ja erikoissarjat.


text: Festivaaleilla jaetaan muun muassa kilpailusarjan parhaan elokuvan ohjaajalle sanomalehti Kalevan lahjoittama 3 000 euroa, Kansainvälisen lasten- ja nuortenelokuvien järjestön CIFEJ:n palkinto sekä Sanna Koiviston suunnittelema "Pikku karhu", suomalaisen lastenelokuva-alan tunnustuspalkinto.


text: Festivaali järjestetään vuosittain viikolla 47. Esityspaikkoja ovat Finnkino Plaza sekä Kulttuuritalo Valveella sijaitsevat Valvesali ja Studio.


title: Rotuaari Piknik

text: Rotuaari Piknik on Oulussa vuosittain järjestettävä musiikkitapahtuma. Festivaali järjestetään kaupungin keskustassa kävelykatu Rotuaarilla. Tapahtuma on järjestetty vuodesta 1999, yleensä kolmi- tai nelipäiväisenä heinäkuun alussa.


title: Rotuaari Piknik

text: Esimerkiksi vuonna 2007 festivaaleille osallistui 7 300 maksanutta vierasta. Esiintyjinä olivat muun muassa Martti Servo & Napander, Apulanta ja Irina.


title: Rotuaari Piknik

text: Rotuaari Piknikin järjestää Pro Piknik Festivals Oy ja promoottorina toimii Ilpo Sulkala.


title: Norderney

text: Norderney on yksi seitsemästä asutusta saaresta Itäfriisiensaarilla Saksan Pohjanmeren rannikolla. Alue kuuluu Ala-Saksin osavaltioon ja Aurichin piirikuntaan ja muodostaa oman kuntansa.


title: Norderney

text: Saari on 14 kilometrin pituinen ja noin 2,5 kilometrin levyinen, ja sen kokonaispinta-ala on noin 26,3 neliökilometriä, joten se on Saksan kymmenenneksi suurin saari. Norderneyn väkiluku on 6 088 henkeä (2014). Saaren pohjoisrannalla sijaitsee 14 kilometrin pituinen hiekkaranta, joka tekee Norderneystä houkuttelevan turistikohteen.


title: Norderney

text: Toisen maailmansodan aikana Kanaalisaarten Alderneyssä toiminut Lager Norderneyn työleiri oli saanut nimensä Norderneyn saaren mukaan.


title: Aapeli (täsmennyssivu)

text: Aapeli tarkoittaa seuraavia suomalaisia asioita ja henkilöitä:


title: Maggie Q

text: Margaret Denise Quigley, paremmin tunnettu nimellä Maggie Q, myös Maggie Quigley (kiinaksi: 李美琪; pinyin: Lǐ Měiqí, vietnamiksi: Lý Mỹ Kỳ; s. 22. toukokuuta 1979 Honolulu, Havaiji) on yhdysvaltalainen näyttelijä ja entinen malli.


title: Maggie Q

text: Maggie Q on tunnettu julkisuuden henkilö Hongkongissa ja muualla Aasiassa. Hän on näytellyt viime vuosina myös merkittävissä Hollywood-tuotannoissa. Hän näyttelee pääosaa "Nikita"-televisiosarjassa.


title: Maggie Q

text: Maggie Q syntyi Havaijin Honolulussa. Hänen yhdysvaltalainen isänsä oli syntyperältään sekoitus puolalaista, irlantilaista ja ranskalaista. Hänen äitinsä oli puolestaan vietnamilainen. Vanhemmat olivat tavanneet isän ollessa komennuksella Vietnamissa.


title: Maggie Q

text: Maggie Q on uusioperheen viidestä lapsesta nuorin. Hänellä on kaksi siskoa sekä kaksi sisarpuolta äitinsä edellisestä avioliitosta. Hän kilpaili lapsuudessaan uinti- ja yleisurheilukilpailuissa. Valmistuttuaan Mililani High Schoolista Maggie Q lähti Japaniin ja Hongkongiin ansaitsemaan rahaa mallina. Hän sai ensimmäisen näyttelijänroolinsa kiinankielisessä tv-sarjassa vuonna 1998 ja on jatkanut alalla siitä lähtien.


title: Maggie Q

text: Maggie Q saavutti huomiota työskennellessään mallina Hongkongissa. Hänen läpimurtonsa näyttelijänä oli pääroolit Hongkong-elokuvissa "Gen-Y Cops" ja "Naked Weapon", joissa hän esitti itämaisia taistelulajeja käyttävää tappajaa Charlene Chingiä.


title: Maggie Q

text: Maggie Q kokeili myös menestyksekkäästi Hongkongin teatteria David Pinnerin All Hallow's Evessä. South China Morning Postin toimittaja Tom Hilditch arvioi tähtiesitykseksi hänen suorituksensa 16-vuotiaan, puhkeavaa seksuaalisuuttaan kokevan nuoren naisen roolissa. Hänen Hollywood-uransa tunnetuimmat työt ovat rikollisjohtajan rakastajattaren, kungfu-taistelija Mai Linhin rooli "Die Hard 4.0":ssa sekä hänen "Vaarallinen tehtävä III":ssa näyttelemänsä IMF-tiedustelujärjestön eliittijoukon ainoan naisjäsenen, Lei Zhenin rooli. Lisäksi Maggie Q näytteli pääosaa yhdysvaltalaisessa rikossarjassa "Nikita".


title: Vantaan vesitornit

text: Vantaan vesitornit sijaitsevat eri puolilla Vantaata. Yleisen vedenhuollon käytössä on neljä tornia, lisäksi yksityisellä teollisuuslaitoksella on oma vesitorni. Kaivokselan torni on poistettu vesihuoltokäytöstä vuonna 1985 ja Helsinki-Vantaan lehtoaseman oma vesitorni purettiin 2010-luvulla.


title: Vantaan vesitornit

text: Fazerin vesitorni on noin 40 metriä korkea, ja se sijaitsee Vaaralassa Porvoonväylän pohjoispuolella. Vesitorni on rakennettu varta vasten Fazerin tarpeisiin, joten se sijaitsee tehtaan aidatulla alueella. Koordinaatit .


title: Vantaan vesitornit

text: Hakunilan vesitorni tai "Hakunilan ylä- ja alavesisäiliö" sijaitsee Hakunilassa Lahdenväylän itäpuolella olevalla korkealla Käärmekalliolla. Vesitorni on rakennettu 1972 ja on kaupunginosan kauas näkyvä maamerkki. Torni on 38 metriä korkea ja tilavuudeltaan noin 1 000 kuutiometriä. Lisäksi käytössä on alasäiliö, jonka tilavuus on 2700 kuutiometriä. Tornissa veden pinnankorkeus merenpinnasta vaihtelee välillä +88 - +94,2 metriä (Asemakaavamuutos nro 001987, Vantaan kaupunki). Tornin vieressä on lämpökeskus, jonka piiput ulottuvat suunnilleen samaan korkeuteen kuin vesitorni. Koordinaatit .


title: Vantaan vesitornit

text: Hiekkaharjun vesitorni (käytetään myös nimeä Tikkurilan vesitorni) sijaitsee nimestään huolimatta virallisesti Simonkylän kaupunginosan puolella eikä Hiekkaharjussa. Torni on poikkeuksellisen muotoinen, mikä johtuu siitä, että se on rakennettu kahdessa eri vaiheessa. Vesitornin ensimmäinen osa, kapea ja korkea yksijalkainen torni, valmistui vuonna 1962. Kaupunki halusi laajentaa vesitornia ja kuitenkin säilyttää vanhan vesitornin. Urakkakilpailun kautta valituksi tuli Matti Ollilan suunnittelema täysin elementtirakenteinen vesitorni, jonka rakentamisvaiheessa vanhaa tornia käytettiin tukena. Uuden osan säiliö tehtiin ympyränrenkaan muotoiseksi. Vesitornin kahdeksan 40 metriä korkeaa pilaria on tehty 5-kulmion muotoisista rengaselementeistä. Säiliöosan seinien vetotangot ovat osa tornin ulkoista ilmettä. Säiliön pilarit, seinät sekä pohjan ja katon renkaanmuotoiset palkit ovat jännitettyjä rakenteita. Laajennettu vesitorni valmistui vuonna 1980. Säiliö on vuorattu tiiviillä muovikalvolla vedenpitävyyden varmistamiseksi. Uusi torni oli valmistuessaan Suomen suurin elementtirakenteinen vesitorni, se on korkeudeltaan yli 50 metriä.. Torni on Roihuvuoren ja Myllypuron tornien ohella pääkaupunkiseudun korkeimpia. Vesitornin yhteistilavuus on 7 700 kuutiota, joista 1 000 kuutiota on vanhassa tornissa. Koordinaatit .


title: Vantaan vesitornit

text: Jyväskylän Kangasvuoren vesitornin sortumisen jälkeen Helsingin seudun ympäristöpalvelut (HSY) päätti kiirehtiä elementtirakenteisen Vantaan Hiekkaharjun vesitornin aitaamista ja ilmoitti myös, että torni puretaan syksyllä 2019. Malminmäen vesitornin on tarkoitus korvata Hiekkaharjun olemassa olevat vesitornit. Vesitornin rakentaminen aloitettiin syksyllä 2017 ja se valmistuu 2019 keväällä. Vesitorni on 46 metriä korkea ja sen vesisäiliö on halkaisijaltaan 43 metriä. Säiliö on lieriö jota kannattelee kartiomainen vinopalkisto, jotka lähtee keskijalasta. Tilavuus on 8 000 m. Uusi vesitorni sijaitsee Talvikkitien itäpuolella Malminmäessä (Talvikkitie 107), joka on noin 150 metriä aiemmasta vesitornista itään ja Hiekkaharjun kaupunginosaa.


title: Vantaan vesitornit

text: Kaivokselan vesitorni sijaitsee Kaivokselassa. Torni on rakennettu kaupunginosan korkeimmalle kohdalle, joka on 54 metriä merenpinnan yläpuolella. Sen katolla on Ilmatieteen laitoksen säätutka valkoisen pallomaisen antennisuojan sisällä. Tutka mittaa sademääriä. Tutka siirrettiin lentoasemalta Kaivokselaan paremman näkyvyyden ja laitteiden häiriintymisen takia. Aarne Ehojoen suunnittelema vesitorni on rakennettu vuonna 1965 ja on noin 30 metriä korkea. Alueen oma vesiyhtiö (Kaivokselan Vesi Oy) pumppasi torniin pohjavettä Vantaanjoen varressa olevasta Vetokannaksen vedenottamosta. Kaivoksela liittyi muun kaupungin vesijohtoverkostoon 1985, jolloin Kaivokselaan alettiin jakaa vettä Myyrmäen vesitornista ja Kaivokselan vesitorni poistui vesihuoltokäytöstä. Koordinaatit .


title: Vantaan vesitornit

text: Korson vesitorni sijaitsee Matarin kaupunginosassa. Vuonna 1976 valmistunut vesitorni koostuu neljästä yhteen rakennetusta tornista. Tornin tilavuus on 4 000 kuutiometriä. Koordinaatit .


title: Vantaan vesitornit

text: Helsinki-Vantaan lentoasemalla oli oma vesitorninsa. Vesitorni purettiin 2010-luvun puolivälin tienoilla lentoaseman terminaalilaajennusten tieltä. Koordinaatit .


title: Vantaan vesitornit

text: Myyrmäen vesitorni valmistui vuonna 1973 ja on vesitilavuudeltaan 4 500 m ja jakaa vettä koko Länsi-Vantaan alueelle. Vesitorni on perustuksistaan 47 m korkea ja merenpinnasta 101 m. Vesitornia kiertää noin 1,5 kilometrin pituinen juoksurata. Koska arkkitehtuurikilpailussa esitetyt suunnitelmat olivat valtuuston mielestä kalliita, vesitorniin huipulle suunnitelmassa ehdotetut ravintola- ja näköalatiloja ei alkujaankaan päätetty rakentaa. Nimestään huolimatta vesitorni sijaitsee Variston puolella. Vesitorniin murtauduttiin tammikuun lopulla 2009, ja tornin vesisäiliöt tyhjennettiin varmuuden vuoksi. Koordinaatit .


title: Kreon

text: Kreon ( 'hallitsija') viittaa paitsi kolmeen kreikkalaisen mytologian henkilöön myös historialliseen Ateenan arkonttiin.


title: Kreon

text: Kreon, Menoikeuksen poika, oli Theban kuningas. Vaimonsa Eurydiken kanssa hänellä oli lapset Haimon ja Megara. Kreon ja hänen sisarensa Iokaste olivat Kadmoksen ja spartien jälkeläisiä.


title: Kreon

text: Iokastan puoliso Laios, joka oli Theban kuningas, luovutti vallan Kreonille lähtiessään hakemaan neuvoa oraakkelilta Delfoista. Laios joutui kuitenkin matkalla oman poikansa Oidipuksen surmaamaksi, sillä tämä ei tuntenut vanhempiaan. Tiedon saavuttua Thebaan Kreon tarjoutui jakamaan Theban valtaistuimen ja antamaan sisarensa käden kenelle tahansa, joka pystyisi surmaamaan Laioksen lähdettyä kaupunkiin asettuneen sfinksin. Oidipus vastasi oikein sfinksin asettamaan arvoitukseen ja nai siten tietämättään äitinsä Iokasten. Totuuden tultua ilmi Iokaste hirttäytyi häpeästä ja Oidipus sokaisi itsensä ja hänet karkotettiin maanpakoon ja Theban hallitus jäi Kreonille. Vaihtoehtoisen version mukaan Kreon tarjosi sisarensa kättä ja vallan jakamista vasta sitten kun hänen poikansa Haimon oli epäonnistunut ratkaistessaan sfinksin arvoitusta ja saanut surmansa. Tässä versiossa Oidipus karkotetaan, ja lähtiessään hän kiroaa poikansa, koska nämä eivät tehneet elettäkään nähdessään isäänsä karkotettavan kaupungista.


title: Kreon

text: Oidipuksen pojat Eteokles ja Polyneikes jakoivat myöhemmin valtaistuimen, kunnes he riitautuivat keskenään ja Eteokles karkotti veljensä maanpakoon. Polyneikes kokosi armeijan ja hyökkäsi Thebaan. Taistelussa, joka tunnetaan nimellä seitsemän Thebaa vastaan, molemmat Oidipuksen pojat saivat surmansa. Theba voitti yhteenoton ja luovutti kuninkuuden jälleen kerran Kreonille, joka palveli nyt sijaishallitsijana Eteokleen pojan Laodamaan puolesta.


title: Kreon

text: Kreon myönsi Eteokleelle täydelliset ja kunnialliset hautajaiset mutta määräsi kuolemanrangaistuksen uhalla jättämään Polyneikeen ruumiin mätänemään taistelukentälle rangaistukseksi petturuudesta. Oidipuksen ja Iokasten tytär Antigone, joka oli kihlautunut Kreonin pojan Haimonin kanssa, uhmasi kuitenkin Kreonia ja hautasi veljensä, ja rangaistukseksi hänet suljettiin hautaan elävältä. Kreon lopulta leppyi ennustaja Teiresiaan neuvosta, mutta Antigone oli tällä välin jo hirttäytynyt ja hänen poikansa Haimon puolestaan tavattuaan kihlattunsa kuolleena oli syöksynyt miekkaansa surusta. Uutisen kuultuaan myös Kreonin puoliso Eurydike surmasi itsensä tikarilla. Theseus pakotti lisäksi johtamansa armeijan avulla Kreonin sallimaan Argoksen sotureiden hautaamisen.


title: Kreon

text: Kreonin vanhuudenpäivinä Lykos, Theban aiempien kuninkaiden jälkeläinen, hyökkäsi Thebaan ja otti vallan surmattuaan Kreonin.


title: Kreon

text: Kreon esiintyy monissa kreikkalaisissa tragedioissa, kuten näytelmissä "Kuningas Oidipus", "Oidipus Kolonoksessa", "Antigone" ja "Foinikian naiset".


title: Kreon

text: Kreon oli Korintin kuningas ja Kreusan (tai joidenkin lähteiden mukaan Glauken), Iasonin toisen vaimon isä; Medeia murhasi nämä. Medeia antoi Kreusalle häälahjaksi myrkytetyn puvun, joka puettaessa tarttui hänen ihoonsa ja poltti hänet kuoliaaksi. Kreon sai surmansa yrittäessään auttaa tytärtänsä ja paloi tämän mukana. Kreonin vaimo myi Teisifonen orjaksi.


title: Kreon

text: Kreon oli Herakleen poika, jonka tämä sai Thespioksen tyttären kanssa.


title: Kreon

text: Kreon oli vuonna 682 eaa. Ateenan arkonttina sen jälkeen kun arkonttien kausi oli rajattu yhden vuoden pituiseksi.


title: Margi McAllister

text: Margaret I. McAllister on englantilainen kirjailija, joka asuu Yorkshiressä. Hän toimi pitkään tanssin ja draaman opettajana, mutta on nykyään kokopäivätoiminen kirjailija. Hän sai arvostetun German Leander Nook Prize -kirjallisuuspalkinnon vuonna 2005.


title: Roope Matsi

text: Roope Matsi (s. 10. tammikuuta 1987) on suomalainen jalkapalloilija, joka edustaa Warkaus JK:ta. Hän on pelipaikaltaan maalivahti.


title: Roope Matsi

text: Matsi pelasi Ykkösen kauden 2007 13 ensimmäistä ottelua kasvattajaseuransa KuPSin maalilla, kunnes kauden puolivälissä, heinäkuussa lainalle TPS:stä saapunut Ville Iiskola syrjäytti hänet.


title: Roope Matsi

text: Kaudella 2006 Matsille kertyi KuPS Akatemiassa 14 ottelua. Hänellä on kokemusta myös juniorimaajoukkueista (15 ottelua U16- ja U17-maajoukkueissa).


title: Roope Matsi

text: Matsi kävi helmikuussa 2004 myös näytillä Englannin Valioliigan Everton FC:n harjoituksissa.


title: Dressed for Drowning

text: Dressed For Drowning on brittiläisen Sailor-yhtyeen vuonna 1980 julkaistu seitsemäs studioalbumi.


title: Dressed for Drowning

text:
Vuoden 1978 "Hideaway"-albumin huonon menestyksen johdosta yhtye hajosi. Marshin ja Pickettin yhteistyönä Sailor sai jatkoaikaa, koska Dick Asher, joka oli myös suuri Sailor-fani, sanoi painavan sanansa asiasta.
Yhtyeen uudet jäsenet yhtyeessä olivat sisarukset Virginia ”Ginny” Davin ja Gavin Davin, jotka Pickett tapasi laulamassa folk-klubilla nimeltä Cornwall.


title: Dressed for Drowning

text: Sheena Easton levytti ensimmäiselle albumilleen kappaleen "Don't Send Flowers" vuonna 1981.


title: Dressed for Drowning

text: Albumi äänitettiin Caribou Ranch -studiolla Yhdysvalloissa. Musiikin ja laulusovitukset Sailor-yhtye on tehnyt itse. Gavin Davin koki pettymyksen, kun ei päässyt soittamaan bassokitaraosuuksia levylle. "Runaway"-kappaleesta on tehty kolme eri versiota, "The Runaway" 1978, "Run Away" ja "Runaway". Tuottajana oli James William "Jim" Guercio.


title: Dressed for Drowning

text: Levy julkaistiin Alankomaissa. Levy-yhtiö oli Caribou Records, jonka omisti CBS Records -yhtiön johtaja Dick Asher. CBS Records vastasi valmistuksesta ja markkinoinnista. Albumi ei saanut muuta mediajulkisuutta kuin haastattelun Playboy Magazinessa ja uutisen, että levy on yksi Carl Wilsonin (The Beach Boys) suosikkialbumeista. Äänite on julkaistu LP-levynä ja c-kasettina (CRB 84534).


title: Pintasalama

text: Pintasalama () ei ole varsinainen salama tai purkaus, vaan tällaiseksi sanotaan suhteellisen kirkasta pilven valaistumista pilvisalaman yhteydessä. Nimi tulee siitä, että pilven pinta näyttää hohtavan iskun aikana. Ilmiö syntyy, kun pilven jääkiteet sirottavat salamakanavasta lähtenyttä valoa kuten mattapintainen lampunvarjostin. Hämähäkkisalamaa sen sijaan pidetään varsinaisena pintasalamana.